description: Septembris avaldatud uuringus võrreldi inimeste tervisenäitajaid üle maailma ning leiti, et kõige paremate tervisenäitajatega inimesed elavad Islandil, Singapuris, Rootsis, Andorras ning Suurbritannias

title: Vaata, mida söövad maailma kõige tervislikumate riikide elanikud

maintext:
Sellele järeldusele tulid teadlased võrreldes muuhulgas sissetulekuid, haridustaset, sündimuse näitajat ning toitumisharjumusi. Independent tutvustas viie tervisliku riigi elanike toitumisharjumusi, kuna toit ja eluviis mängivad üsna olulist rolli selles, milliste terviseprobleemidega tuleb inimesel silmitsi seista.
Nimekirja esiotsas oleval Islandil on võtmesõnaks eelkõige kala. Islandlaste toidulaual leidub ülekaalukalt lõhe ja heeringat, mis on rikkalikud oomega-3-rasvhapete allikad ning aeglustavad süsivesikute imendumist organismis. See tähendab, et need hoiavad kõhu kauem täis ning isud kontrolli all. Üks traditsiooniline Islandi roog on Harðfiskur – kuivatatud kala, mida serveeritakse koos kiudainerikka täisteraleivaga. Seega võib kokkuvõtlikult öelda, et valdavalt on islandlaste toidulaud mitmekülgne ning võrdväärselt rikas nii süsivesikute, rasvade kui valkude poolest.
Singapuri köök on aga tuntud vürtside poolest, mis lisaks headele maitseomadustele aitavad ka haigusi ennetada. Näiteks põletikuvastase toimega ingverit ja kurkumi kasutatakse traditsioonilise laksa-karri valmistamisel. Ingver parandab ka vereringet ning tagab selle, et vajalikud toitained jõuaks iga organini. Vürtside kasutamine võib olla ka põhjus, miks nad on maailma tervislikemate riikide edetabelis teisel kohal.
Kolmanda koha hõivas Rootsi, mis on tuntud kvaliteetsete kääritatud piimatoodete poolest. Üks kohalik delikatess on filmjölk, mis sarnaneb jogurtile, kuid sisaldab sellest rohkem kasulikke baktereid.
Kuigi alkoholitarbimine on maailmas aina kasvav probleem, siis tuleb tõdeda, et neljandale kohale tulnud väikeriik Andorra on ühtlasi veinitarbimiselt maailmas teisel kohal. Punane vein sisaldab antioksüdanti nimega resveratool, mis võib ennetada südame-veresoonkonnahaiguste teket. Punane vein vedeldab ka verd, aidates mõnel määral vältida trombide teket.
Viiendaks tervislikuks riigiks nimetati Suurbritannia, mis astub samuti tervisliku ja mitmekülgse toitumise rada. Nimelt on britid hakanud eemalduma töödeldud toidust ning eelistavad kohalikke, hooajalisi puu-ja juurvilju, talvel näiteks kaalikat, pastinaaki ja rooskapsast. Need on rikkalikud C-vitamiini allikad ning sisaldavad väärtuslikke kiudaineid.


description: Sotsiaalkindlustusameti (SKA) uus infosüsteem SKAIS2, mis pidi tööd alustama tuleva aasta 1. jaanuarist, valmib planeeritust hiljem.

title: SKA uue infosüsteemi valmimine lükkub edasi

maintext:
«Praeguseks on selge, et 1. jaanuari tähtaeg on ebareaalne ja SKAIS2 projektiga jätkamiseks on vaja uut plaani. Nii arendaja kui ka riik on projekti keerukust alahinnanud,» ütles sotsiaalministeeriumi e-teenuste arengu ja innovatsiooni asekantsler Ain Aaviksoo.
Edasised arengud sõltuvad tema sõnul sellest, millised tööd on detsembriks valmis. Sotsiaalministeeriumi ja SKA kinnitusel on Eesti elanikele tagatud kõigi SKA teenuste toimimine ja toetuste väljamaksmine olenemata IT-arendusprojekti käekäigust.
IT-ettevõtte Tieto äriarenduse juhi Olli Pirttijärvi sõnul on algselt tehtud prognoose mõjutanud nii kahe aasta jooksul muutunud valdkonda reguleeriv seadusandlus kui ka projektiga seotud meeskonnad.
«SKAIS2 on äärmiselt mahukas ja kompleksne projekt, mis on otseses sõltuvuses ümbritsevast keskkonnast. Nagu kogu Tieto, nii võtab ka Tieto Estonia vastutuse tehtud tööde eest,» selgitas Pirttijärv.
Ta lisas, et nad on teinud muudatusi projektijuhtimises, et tagada edaspidi kvaliteetne ja tähtaegadest kinni pidav arendusprotsess.
SKA peadirektori Egon Veermäe kinnitusel on Eesti elanikele tagatud kõigi teenuste osutamine, sh hüvitiste ja pensionide väljamaksed. «Oleme teinud vajalikud ettevalmistused, et tagada kõigi SKA teenuste toimimine ja seniste ning 2017. aastast lisanduvate uute sotsiaaltoetuste väljamaksmine olemasoleva infosüsteemi kaudu,» ütles ta.
Veermäe lisas, et kuna SKAIS2 arenduse töömaht on suur ja riskid kõrged, peavad nii tellija kui arendaja olema võrdselt pädevad ja koostööle keskendunud.
SKAIS2 on sotsiaalkindlustusameti uus infosüsteem, mille abil on plaanis moderniseerida ameti IT-süsteeme, välja töötada kasutajamugavad teenused inimestele ning tõhustada organisatsiooni töökorraldust. Esmakordselt luuakse ka iseteeninduskeskkond, mis lihtsustab oluliselt näiteks perehüvitiste taotlemist.
Kokku läbib uuenduskuuri ligi 25 erineva protsessi töökorraldus ning süsteem peab vahetama andmeid 21 erineva avaliku sektori süsteemiga, et tagada kõigi riiklike toetuste määramine ja väljamaksmine.
Uue infosüsteemi väljatöötamist alustati 2014. aastal IT-ettevõtete Tieto ja Icefire’i koostöös; alates 2015. aasta lõpust on arendajaks Tieto Estonia. SKAIS2 projekti kogumaksumus on 7,7 miljonit eurot, millest tehtud tööde eest on praeguseks välja makstud 3,1 miljonit.

fasttext_language: et


description: «Tööandja ütles mulle, et töösuhe on läbi ja et ma enam tööle ei tuleks, kuna tal ei ole mulle enam tööd anda. Olen juba mõnda aega kodus olnud, aga lõpparvet pole endiselt saanud. Kas nii on õige?» küsib lugeja.

title: Lugeja küsib: mida teha, kui tööandja ei saada mulle pärast töösuhte lõppu lõpparvet?

maintext:
Vastab Tööinspektsiooni töösuhete nõustamistalituse juhataja Anni Raigna:
«Esimesena tekib küsimus, kas töötaja oli töösuhte lõppemisega nõus. Kui tööandja tegi ettepaneku töösuhte lõpetamiseks ning töötaja oli sellega nõus, lõppes töösuhe poolte kokkuleppel. See, kas kokkulepe on sõlmitud kirjalikult või suuliselt, ei mängi rolli – oluline on, et pooled on soovinud töölepingu lõppemist. Kuigi vorminõuet seadusest ei tulene, soovitame ka poolte kokkuleppel töösuhte lõpetamise kirjalikult või näiteks e-kirja teel fikseerida. Tööandjal on kohustus n-ö lõpparve (saamata jäänud töötasu, puhkusehüvitis jms) välja maksta töösuhte lõppemise päeval. Kui tööandja seda teinud ei ole, tasuks uurida, milles asi. Kui sellest pole kasu, võib saamata jäänud töötasu ja/või hüvitiste osas teha avalduse töövaidlusorganile. Siinkohal lisan, et töövaidluskomisjonis saab saamata jäänud töötasu nõuda kolm aastat, erinevaid hüvitisi (sh puhkusehüvitis, viivis) aga neli kuud.
Olukorras aga, kus töötaja tegelikkuses ei olnud nõus töösuhte lõppemisega kuid lahkus eeldusel, et tööandjal tööd anda ei ole, ei saa lugeda töösuhet poolte kokkuleppel lõppenuks, sest tööandja ei saa töösuhet ühepoolselt suuliselt üles öelda. Kui tööandja soovib töösuhte üles öelda, siis peab ta töötajale tegema ülesütlemisavalduse, mis on kirjalik või kirjalikku taasesitamist võimaldavas vormis ja põhjendatud. Juhul, kui töö sai otsa, saab rääkida töösuhte erakorralisest ülesütlemisest majanduslikel põhjustel (koondamine). Koondamise korral on ette nähtud etteteatamistähtaeg (oleneb staažist) ja koondamishüvitis. Tööleping loetakse lõppenuks ülesütlemisavalduses näidatud kuupäeval ja alusel, kui avaldus on teisele lepingupoolele edastatud. Niisiis, kui tööandja ütleb töötajale suuliselt, et ta tööle enam ei tuleks, aga töötaja ei ole sellega nõus, siis peab ta tööandjale sellest teada andma. Senikaua kuni tööandja pole ülesütlemisavaldust (nt e-kirjal, paberil, SMSiga) esitanud, on töösuhe kehtiv ning töö tegemine (või vähemalt selle nõudmine) töötaja poolt ja töötasu maksmine tööandja poolt kohustuslik.
Seega antud juhul oleneb vastus sellest, kas töösuhte lõpetamine oli kokkuleppeline või ühepoolne. Kui töösuhe lõpetati poolte kokkuleppel, oleks pidanud tööandja saamata jäänud tasud ja hüvitised välja maksma töösuhte lõppemise päeval. Kui aga poolte kokkulepe puudub, on töösuhe kehtiv ja peaksite lõpparve nõudmise asemel tööle minema (tööd küsima). Kui töösuhte jätkamise vastu huvi puudub, peaksite töösuhte üles ütlema või tegema tööandjale ettepaneku töösuhte lõpetamiseks.»


description: «Spetsialistil tuleks lasta üle vaadata nõukogudeaegsete paneelmajade rõdud, sest ligi tonni kaaluvad raudbetoonist paneelid võivad alla kukkudes tohutut kahju teha,» hoiatas Tallinna tehnikaülikooli emeriitprofessor Karl Õiger.

title: Paneelmajade rõdud vajavad ohtlikkuse tõttu kontrollimist

maintext:
Korteriühistute esindajad üle Eesti kogunevad täna korteriühistute liidu foorumile, kus muu hulgas kõneldakse kortermajade amortiseerumisest tulenevatest ohtudest, vahendas ERRi veebiportaal ERRi raadiouudised.
«Vihm, külm ja aeg ning omaalgatuslikud ehitustöödki on lõhkunud paneelmajade rõdusid. Tehnilise järelevalve ameti uuringu andmetel on rõdude raudbetoonist esipiirde paneelid sageli halvas seisukorras. Selline paneel kaalub aga ligi tonni ja on alla kukkudes väga ohtlik,» ütles Õiger.
Ta tõi välja, et lodžad on tihti kinni ehitatud, inimesed hoiavad seal kola ning ühes kohas oli sinna isegi saun ehitatud, nii et neid ei saagi kontrollida.
«Mõne koha peal oli ka vale materjali kasutatud kinnituselementide puhul. Neid ei jõua mitte keegi peale inimeste endi või ühistu kontrollida. Ühistu peab inseneri välja kutsuma ja inimesed peavad oma lodžad tegema nii lahti, et neid kinnituselemente on võimalik kontrollida,» sõnas ta.
Välja tuleks vahetada ka raudbetoonist varikatused ja asendada need tänapäevase lahendusega. Vanad välisseinapaneelid ja välisplaatide kinnitused on veel üks probleemne koht, mis tuleks Õigeri sõnul kriitilise pilguga üle vaadata.
Loe täispikka lugu ERRist.


description: Oktoobrikuu seisuga on tarbijakaitseameti musta nimekirja lisandunud viis ettevõtet, kes pole oma kohustusi klientide ees täitnud.

title: Tarbijakaitseamet lisas viis ettevõtet musta nimekirja

maintext:
Tarbijakaitseamet kandis äsja tarbijavaidluste komisjoni otsuseid mittetäitnud ettevõtete nimekirja järgmised firmad:
Puhastus Keskus OÜ
Raidkivi OÜ, Lõunahaldus OÜ
Beachland Holding OÜ
Patricia OÜ
Katuse Ekspert OÜ
Nimetatud ettevõtted pole klientidele puuduliku kauba või teenuse eest raha tagastanud ega muid kulutisi hüvitanud, kuigi tarbijavaidluste komisjon on antud vaidluses teinud otsuse tarbija kasuks.
Kui teiste ettevõtete võlg tarbija ees varieerub paarikümnest eurost paarisajani, siis Katuse Ekspert OÜ pole kliendile seni hüvitanud kulutusi summas 930 eurot ning Patricia OÜ summas 1272 eurot ja 48 senti.
Tarbijakaitseameti must nimekiri on signaal tarbijatele, et teenust või kaupa ostes tasub kaaluda, kas selline partner on piisavalt usaldusväärne.


description: Kurikuulus Nokian Tyres rehvitootja on müünud samu rehve eri nimede ja hindadega.

title: Kurikuulus rehvitootja jäi järjekordse pettusega vahele

maintext:
Soome leht Aamulehti oli saatnud Nokian Tyres rehvid katsetamisele ning selgus, et ettevõte on küsinud Soome klientidelt palju rohkem raha kui teistelt Euroopa riikidelt, vahendab yle.fi. Ettevõte eitab süüdistust.
Soome rehvitootja Nokian Tyres on müünud samu tooteid eri nimede ja hindadega. Aamulehti oli uurinud tootmise protsessi 2010.–2013. aastal ning leidis, et rehvid, mis toodeti Põhjamaadesse ja rehvid mis toodeti Mandri-Euroopasse olid üks ja seesama toode.
Rehvid aga maksid Soomes sadu eurosid rohkem kui mujal Euroopa riikides.
Põhjamaades reklaamiti Nokian Hakka Black rehve, mis pidavat olema disainitud kohalikke ilmastikuolusid arvestades. Euroopas müüdi sama toodet nimega Nokian zLine rehv.
Veebruaris jäi ettevõte vahele aastaid kestnud rehvikatsete tulemustega manipuleerimises.


description: «Käisin tervisekontrollis. Arst ütles, et minu nägemisteravus on langenud ja mul on vaja kuvariga töötamiseks prille. Lugesin seadusest, et kui töötaja nägemine on halvenenud, peab tööandja ostma prillid või hüvitama nende maksumuse. Tööandja ütles, et prillide maksumus hüvitatakse 50 euro ulatuses. Prillid aga maksavad palju rohkem. Kas tööandja võib maksta prillide eest ainult 50 eurot?» küsib lugeja.

title: Lugeja küsib: kas tööandja peab hüvitama minu prilliostu?

maintext:
Vastab Piret Kaljula, Tööinspektsiooni töökeskkonna konsultant:
Tööandja peab hüvitama kuvariga töötamiseks prillide või muude nägemisteravust korrigeerivate abivahendite soetamise juhul, kui töötaja on läbinud tervisekontrolli töötervishoiuarsti juures ning töötaja nägemisteravus on vähenenud.
Vabariigi Valitsuse määrus ütleb, et vähemalt poole oma tööajast kuvariga töötajale peab tööandja korraldama tervisekontrolli, mille käigus kontrollitakse ka silmi ja nägemist. Töötaja tuleb saata kontrolli nii sagedasti, kui seda on konkreetsele töötajale määranud töötervishoiuarst või silmaarst, ent mitte harvem kui üks kord kolme aasta jooksul, või kui töötaja kurdab, et nägemine on kuvariga töötamise tõttu halvenenud.
Kui tervisekontrollil selgub, et töötaja nägemisteravus on vähenenud, peab tööandja hankima arsti tõendi alusel töötajale kuvariga tööks ettenähtud prillid või muud nägemisteravust korrigeerivad abivahendid või kokkuleppel töötajaga hüvitama nende maksumuse.
Sagedasti lepitakse kokku, et töötaja hangib endale prillid ja tööandja hüvitab nende maksumuse. Kuidas prillide maksumust täpsemalt hüvitatakse, määrab tööandja oma sisemise korraga (näiteks maksimaalne hüvitamise summa, summa eraldi klaasidele ja raamidele vmt). Hüvituse suurus peab olema piisav, et töötajal oleks võimalik omale prillid soetada. Kui töötaja soovib osta kallimaid prille, kui tööandja hüvitab, peab ta ise juurde maksma. Näiteks soovib töötaja prille, mis maksavad paarsada eurot, aga tööandja on ette näinud hüvituseks 50 eurot (mille eest saaks osta lihtsad prillid). Siis peab töötaja puuduva osa ise juurde maksma või leppima tööandja poolt hüvitatava summa eest saadavate prillidega.
Kui hüvituse ulatuses ei ole võimalik ka kõige lihtsamaid prille osta, tuleb tööandjale teada anda, et hüvitus on liiga väike ning põhjendada, miks antud summa eest prille osta ei saa. Näiteks võiks ära tuua erinevate prillipoodide hinnad tavalistele, lihtsatele prillidele.
Arvestada tuleb ka seda, et kui kuvariga tööks ettenähtud prille või muid nägemisteravust korrigeerivaid abivahendeid kasutatakse ka tööga mitteseotud tegevuseks, tuleb leida tööga seotud ja mitteseotud tegevuse proportsioonid. Ettevõtlusega mitteseotud osa loetakse erisoodustuseks. Juhul kui ettevõtlusega mitteseotud osa maksumuse tasub töötaja, siis tööandjal täiendavaid maksukohustusi ei teki.


description: Vabas majandusruumis võib igaüks teenida nii palju raha kui soovib ja sihi poole liikuma hakkamiseks pole kunagi liiga vara.

title: Üheksa asja, mida teha 20ndates, et olla miljonär 30ndates

maintext:
Balti elamiskulude analüüsist selgus, et kui isiklikul eluasemel elava neljaliikmelise Tallinna pere kodukulud on ligi 180 eurot kuus, siis laenuga ostetud kodu puhul 590 ja üürikorteri puhul 600 eurot.
Sageli võib laps taskuraha kiirelt ja tühja-tähja peale ära kulutada, mõistmata, mis on raha tegelik väärtus ning kuidas seda teenida ja koguda.
Kuidas investeerivad Eesti tuntud idufirmade juhid?
Säästmise ja investeerimisega võiksid tegeleda kõik inimesed ja alustamiseks piisab vaid sajast-paarisajast eurost kuus. Ometi paljud eestlased ei mõtle sellele – ei pankade fondidele ega ka pensioni kolmandale sambale. Millesse investeerivad aga tuntud Eesti idufirmade juhid?
Säästma tuleks hakata võimalikult noores eas
Investeerimine ei ole meil eriti populaarne ning peamised põhjused on senised negatiivsed kogemused. Meie inimesed ei usalda panku, õigemini pankade varahaldusettevõtteid, sest nende hallatavate pensionifondide tootlus on jätnud soovida.
Investeerida võib ka vääriskividesse
Investeerimiskõlblikud vääriskivid on muutumas üha populaarsemaks nii staatuse sümbolina kui ka kaitseks finantsturgude kõikumiste vastu.


description: Asjalike töötajate leidmine nõuab ettevõttelt paindlikkust ja uuendusmeelsust. Et selliseid tööotsijaid köita, tuleks alustada juba töökuulutusest.

title: Tasub teada: kuidas koostada atraktiivne töökuulutus

maintext:
«Uue töötaja värbamisega läks jälle jube kiireks ja otsustasime kasutada juba viis aastat kasutuses olnud töökuulutuse põhja» – tuleb tuttav ette? Sellise «ajasäästliku» lähenemisega ei pruugi leida sobivaid töötajaid ning see mõjub kahjulikult nii ettevõtte mainele kui ka rahakotile, kirjutab värbamisfirma Brandem turundusjuht Pille Riin Pettai.
Miks teha teisiti?
Töökuulutusse tuleb suhtuda kui reklaami, mis ühtaegu tekitab huvi sihtrühmas (ehk müüb pakutavat ametikohta tööotsijale) ning toetab samal ajal tööandja mainet, aidates tal eristuda konkurentidest.
Läbi on ajad, kui silmapaistvad ja nii-öelda teistsugused töökuulutused olid reklaami- ja disainiagentuuride pärusmaa. Sobivate töötajate nimel käib võitlus kõikides valdkondades, seega miks välistada eristuv lähenemine teistes sektorites?
Mida teha teisiti?
Alusta tuumast ehk põhjustest, miks peaks keegi tahtma Sinu ettevõttes töötada. Kõige tugevamate ja ühtlasi müüvamate argumentideni jõuad vesteldes oma töötajatega. Nii saad teada, miks inimesed ettevõttes töötavad. On selleks spordikompensatsioon, paindlik tööaeg, õppestipendium või head karjäärivõimalused? Mistahes hüved inimesi ka ei motiveeri, võid olla kindel, et need on olulised ka tulevastele töötajatele. Eristuvaid tugevusi kasuta kindlasti ka töökuulutustel, karjäärilehel, sotsiaalmeedias jne.
Tunne oma sihtgruppi. Kes on Sinu potentsiaalne töötaja? Kas ta on loomehing või hindab hoopis minimalismi ja punktuaalsust ning kannab kõik alates poenimekirjadest kuni aastaaruanneteni Excelisse? Üks ei välista teist, aga lähtuvalt sellest, keda enda juurde tööle ootad, peab olema läbi mõeldud nii töökuulutuse disain kui sisu.
Tule kastist välja. Unusta traditsiooniline töökuulutuste ülesehitus nagu «töö kirjeldus», «nõudmised kandidaadile» ja «ettevõte pakub». Pane ennast korraks tööotsija kingadesse – kui peaksid päevast-päeva ühesuguse vormiga töökuulutusi läbi vaatama, siis kui motiveeritud oleksid lõpuks kuhugi kandideerima? Tuleks panustada natuke rohkem aega ja energiat sisuloomesse ja kujundusse, mis kandidaati köidab ning «kandideeri siin» klikini viib.
Ole avatud uutele lahendustele. Tüüpiliselt on töökuulutused jpg või PDF-formaadis. Eristuvuse huvides ja näiteks Y- ja Z-generatsioonide tähelepanu püüdmiseks võid proovida ka gif- ja videoformaati.
Vähem on parem. Töökuulutuse peamine eesmärk on tekitada tööotsijas huvi, seetõttu ei tasu seda liigse infoga koormata. Kuna 90 protsenti kandidaatidest otsib pärast töökuulutuse nägemist tööandja kohta lisainfot, on mõistlik suunata kandidaadid selle saamiseks ettevõtte karjäärilehele («tule tööle» rubriik kodulehel). Nii saavutad kohe konkurentsieelise – kui kandidaatidel on võrreldes teiste tööandjatega rohkem teadmisi ettevõtte meeskonnast, töökeskkonnast ja muudest töötaja väärtuspakkumistest, siis on suurem tõenäosus, et meelitad neid kandideerima just enda ettevõttesse.
Ära diskrimineeri. Kuigi paljud ametikohad seavad kandidaatidele eelduseks nende vanuse või isegi soo, võib nende välja toomine mõjuda diskrimineerivalt või minna isegi seadusega vastuollu. Kui kahtled, kas ja millises sõnastuses midagi töökuulutusele kirja panna, siis küsi igaks juhuks nõu võrdõiguslikkuse volinikult.
Edasised juhised. Tööotsija luges töökuulutuse läbi… ja edasi? Kindlasti lisa kuulutusele juhised kandideerimiseks ning pane kirja kontaktandmed, kuhu pöörduda lisaküsimustega.


description: Kui seni pääsesid kütuseostjad Statoilis kabanossisööjate  sabas seismisest, siis nüüd pakutakse seda võimalust ka teistele klientidele. Tõsi küll, uuendus võib tekitada esmakordsel kasutamisel segadust.

title: Postimehe kiirkatse: Statoili uuendus tekitab segadust

maintext:
Ilmselt on nii mitmedki rongi peale tõttajad Balti jaama Statoilis endamisi kabanossi või burgeri tellijate tõttu tekkinud pikka kassasaba kirunud ning närviliselt kella vaadanud, et kas ikka jõuab enne rongi väljumist kohvi eest maksta või mitte.
Vähemalt Balti jaamas ei tohiks kohviostjatel enam rongile jõudmise muret olla, sest seal on nüüd perroonipoolse ukse juures iseteeninduskassa.
Statoili iseteeninduskassa kasutamisõpetus. / Hanneli Rudi
Iseteeninduskassa ees letil on kolmes «kohalikus» keeles korralik õpetus, kuidas seda kasutada tuleb. Punkt üks palub skannida triipkoodi. Kuna kiirustan rongile, hakkan kohe tegutsema. Keerutan triipkoodi leidmata kuuma kohvitopsi käes, ise endamisi mõeldes, et neil on ju kohvijooke nii palju – kuidas kõik need koodid sinna peale ära mahuvad. Uurin kohviautomaadi juures, äkki on seal mõni vihje triipkoodi kohta. Aga mida pole, seda pole.
Egas midagi, lähen leti juurde ja ootan, kuni teenindaja on teismelistele nende igapäevased kabanossid valmis teinud. Lahke neiu tuleb appi ja soovitab kasutamisõpetuse lugemise asemel hoopis kohe maksma asuda. Tõesti, pruugib vaid ekraanil vajutada nupule «Alusta», kui mu ette ilmub menüü.
Statoili iseteeninduskassa. / Hanneli Rudi
Edasi on juba sekundite küsimus, valin kohvijookide seast õige ja kinnitan mulle saiakesi pakkunud masinale, et ma neid tõesti ei taha. Kassa ei solvu ja lubab maksta.
Kui poleks pidanud teenindaja abi kasutama, oleksin saanud kohvi eest makstud märksa kiiremini kui seni.
Aga tagantjärele targana tuleb tunnistada, et nii nagu enamiku tänapäeva seadmete kasutusjuhendeid, võib ka iseteeninduskassa kasutamise õpetuse rahumeeli lugemata jätta. See tekitab vaid segadust, eriti kui on kiire.
Circle K Eesti AS jaemüügidirektor Raimo Vahtriku sõnul alustati iseteeninduskassade testimisega sel sügisel. Esimesed iseteeninduskassad pandi testimiseks Laagri teenindusjaama ning Balti jaamas asuvasse mugavuspoodi. Novembri keskpaigas lisanduvad veel kuus iseteeninduskassat.
«Meie eesmärk on pakkuda klientidele võimalust soetada triipkoodiga tooteid, kohvijooke ja pagaritooteid kiirelt ja mugavalt. Iseteeninduskassade paigaldamine on loogiline jätk tankimisalal olevatele makseautomaatidele, kus saab tasuda soetatud kütuse, klaasipesu vedeliku ja kaminapuude eest poodi sisenemata,» ütles Vahtrik.


description: «Sõidan töö asjus tihti mööda Eestit ringi ja käin erinevates Statoilides kohvi ostmas. Viimasel ajal olen tähele pannud, et kui vanasti sai igal pool ühe palju kohvi, siis nüüd kogused erinevad. Mõnel pool ei täida isegi lisapiimaga latte topsi ära ja teises jaamas ajab sama kogus jooki üle ääre, nii et kõik kohad on piima täis. Isegi Tallinnas on kohvikogused erinevad. Miks Statoil niimoodi kohvikogusega mängib?» soovib ta teada.

title: Lugeja küsib: miks Statoil kohviga mängib?

maintext:
Vastab Circle K Eesti kohvi kategooria tootejuht Kristi Koger.
Pärast uue põlvkonna kohvimasinate paigaldamist kõikidesse oma jaamadesse ei ole Statoil kohviretsepte muutnud. Statoili jaamades pakutavate kohvide suurused on: tavasuurusega kohvijoogid 300 ml; XL suurusega kohvijoogid– 500 ml.
Sõltuvalt võetud kohvijoogist jääb topsi ääre ja joogi vahele väiksem või suurem varu lisapiima jaoks. Enamasti panevad kliendid piima juurde just mustale kohvile. Kuna musta kohvi kogus on piimakohvidest 50 ml võrra väiksem, mahuvad nii tavapärasele kui ka XL musta kohvi topsi mõlemad lisatavad piimad ära nii, et jook üle ääre ei tuleks.
Kuna tegemist on siiski tehnikaga, võib vahest seadistus paigast nihkuda nii, et võib jääda mulje, et retsepti on muudetud. Meie lubadus on kliendile, et L kohvitopsis on alati vähemalt 300 ml kuuma jooki ning XL kohvitopsis 500 ml kuuma jooki.
Kõige kiiremalt suudab kliendi mure alati lahendada teenindusjaam, seega tasub alati klienditeenindajat teavitada, kui tundub, et saadud kuuma joogi kogus on liiga väike. Seejärel viiakse jaamas läbi kontrollmõõtmine ning teenindajad saavad vajadusel kutsuda tehniku seadmeid reguleerima.


description: Omakasupüüdlikke taksojuhte leidub nii meil kui mujal ning nad teevad ausate maine kogu täiega maha - seetõttu tasub taksos alati tähelepanelik olla ning võimalikke pettusi vältida.

title: Levinud pettused taksodes: kuidas neid vältida?

maintext:
Petturist taksojuhtide nii Eestis kui välismaal kohta levib sageli lugusid, mis aina süvendavad kahtlusi juhtide motiivides. News.com.au reastas mõned levinumad skeemid, kuidas taksojuht võib püüda sult raha välja petta ning annab nõandeid, kuidas seda vältida.
Segadus sularahaga. Su taksoarve on 16 eurot ning ulatad juhile kaks kümneeurost. Juht nõuab raha juurde, väites, et andsid talle vaid ühe rahatähe ning hoiab seda tõendiks üleval. Juhul kui sa tõesti ei märganud, kui palju raha juhile andsid või jäi nägemata hetk, mil ta ülejäänud raha taskusse pistis, oledki supi sees. Pettuse vältimiseks ole sularahaga tähelepanelik ning proovi anda juhile täpne raha.
Juht ei vii sihtkohta. Kui oled palunud viia end hotelli, kuid juht keeldub sellest ning paneb su maha paar tänavat varem, on tegu tõenäoliselt pettusega ning ta nõuab sult rohkem raha kui tohiks. Juht kasutab seda taktikat selleks, et mitte asjasse segada hotellipersonali, kes on taksohindadega paremini kursis. Uuri eelnevalt kohalikelt, mis summa ringis sõit maksma läheks ning keeldu suuremat summat maksmast – kui juht hakkab kauplema, siis pigem mine välja ja otsi uus takso.
Juhil pole vahetusraha. Suurema jootraha lootuses ütlevad juhid, et neil pole suurest rahatähest tagasi anda. Selle vältimiseks kanna kaasas ka väiksemaid rahatähti ja peenraha. Kui sõidad hotelli, võid pakkuda juhile, et vahetad raha seal väiksemaks.
Taksomeeter on katki või välja lülitatud. Enne sõidu alustamist veendu, et taksos on töötav taksomeeter. Kui mitte, tuleb sul pidada läbirääkimisi hinna üle või anda alla ja otsida teine takso. Kui jätad selle tähelepanuta, tuleb sul sihtpunktis tõenäoliselt tasuda suurem summa.
Taksomeeter äratab kahtlust. Paha ei tee ka sõidu ajal taksomeetri jälgimine. Kui näed, et arvesti teeb lühikese aja jooksul suure hüppe, on see tõenäoliselt võltsitud. Küsi juhilt üle, miks nii juhtus ning teavita hotelli, sest petturist juht ei taha tegelikult, et kedagi asjasse segataks. Kui sa ei siirdu hotelli, ole teadlik, milline peaks sisseistumis- ning kilomeetrihind umbkaudu olema ning maksa vastavalt sellele õiglane summa.
Juht võtab pikema marsruudi. Kui juht küsib, kas oled esimest korda siin linnas, vasta alati eitavalt, et pettusi vältida. Võta telefon abiks ning jälgi, milline oleks kõige mõistlikum teekond sihtpunkti. Kui juht näeb, et sa seda sõidu ajal teed, on petmise võimalus väiksem.
Juht nõuab ennekuulmatut summat. Selle vältimiseks tuleb kasuks samuti hinnakirja ja taksomeetri jälgimine ning teadmine, kui palju sõit peaks umbkaudu maksma minema – need on sinu trumbid.
Juht meelitab litsentsita taksosse. Välismaal on levinud ka viis, mil juht seisab väljas ning nõjatub takso najale. Kui tema poole pöördud, soovib ta hinnas kokkuleppele jõuda ning seejärel suunab su hoopis auto juurde, mis on märgistamata ning tõenäoliselt litsentsita. Sellise «taksoga» ei tasu kahtlemata tegemist teha.


description: Inimesed defineerivad edukust erinevalt ning mõnele piisab lihtsalt õnnetundest. Kuigi enesetäiendamine toob alati kasu, peaks vahel elu lõdvemalt võtma ning tunnustama end ka väikeste saavutuste eest.

title: Seitse märki, et oled edukam kui arvad

maintext:
The Muse reastas seitse märki, mis näitavad, et oled edukam kui endale võibolla teadvustad.
Sa oled ajaga palju õppinud ja arenenud. Levinud on ütlus: «Ära mõtle, kui kaugele on sul veel minna. Vaata tagasi ja näed, kui kaugele oled sa juba jõudnud.» Seda mõttetera tasub tõepoolest tõesena võtta. Kujutle oma elu näiteks viie aasta tagusena ning näed, kui palju kogemusi oled selle aja jooksul omandanud ning milliseid õppetunde saanud.
Sa paned paika oma prioriteedid. Isegi kui sa ei teeni kõrget palka ega ela kuninga kombel, sa siiski naudid seda, mida teed. Ajaga oled ka aru saanud, et raha ei tee õnnelikuks ega kingi sulle aega juurde. Seega eelistad ületundide tegemise asemel veeta aega sõprade ja perega või teha muud meelepärast. Prioriteetide seadmine on juba pool võitu, nendest kinni pidamine näitab juba edukust.
Sulle meeldib õppida. Sa naudid lugemist ning uute asjade õppimist. Sa julged teha vigu, sest tead, et neistki õpitakse. Miks see nii on? Vead ei pruugi veel olla ebaõnnestumine, vaid annavad võimaluse teha järeldusi ning saada vajalik õppetund, mis aitab sul vaid paremini ennast ja teisi mõista.
Sa sead väikseid eesmärke. Edu kiputakse mõõtma suurtes asjades – koolilõpp, esimene edutamine tööl, isegi abielu. Suurte eesmärkideni viivad aga väiksed – iga läbitud eksam, produktiivne tööülesanne, õppetund purunenud suhtest -, mida saad kasutada just hüppelauana. Edukas inimene seab just väiksemaid eesmärke, mis on kiiremini teostatavad ning on teekonnal suurte eesmärkide saavutamiseni.
Sa oled omandanud head harjumused. Pole kahtlust, et eesmärkideni viib visadus. Olenemata, mida püüad saavutada, õiged harjumused aitavad sellele kaasa. Kui suudad hommikuti puhanuna ärgata, trennikavast kinni pidada ning õigeaegselt lõpetada kiireloomulised tööülesanded, näitab see juba visadust ning töötamist eesmärkida nimel.
Sind iseloomustab emotsionaalne intelligentsus. Keegi ei suuda alati oma emotsioone kontrollida ega vaka all hoida, kuid neist peaks vähemalt aru saama. Kui suudad end analüüsida ning teha tasakaalukaid otsuseid emotsioonidest lähtumata, oled edukam kui arvad.
Sa ei anna alla. Edu võti on püsivus. Paljud annavad alla enne finišijoone ületamist või eesmärgi saavutamist, millele on nad palju aega ja vaeva pühendanud. Kui sa liigud päev-päevalt, kasvõi aeglaselt edasi, oled samuti teel edu poole.


description: Kuigi öeldakse, et töö meest ei riku, siis võivad mingid ametid inimese siiski hirmuäratavaks teha.

title: Kümme kõige hirmutavama mainega ametit

maintext:
Viis olukorda, mil kaaluda töökoha vahetust
Kui töö ei tekita sinus enam väljakutseid või kedagi ei huvita, kuidas sa oma tööd täpsemalt teed, siis tõenäoliselt pikka pidu sul sel ametikohal enam ei ole.
Poekett: müüjaametit peetakse saamatu inimese tööks
Kui nii mõnigi väikelaps soovib suurena saada müüjaks, siis reaalsuse kohale jõudes see soov sageli muutub - enamasti pole müüjaamet noorele tööotsijale atraktiivne ning ettevõte peab töötajate leidmise nimel vaeva nägema.
Need kümme näitajat viitavad, et töötad õigel ametikohal
Õige töökoha leidmine võtab vahel aega aastaid, kuid võib olla, et oled selle juba leidnud.
Kaks strateegiat, kuidas jubedat tööd armastada
Paljud meist käivad tööl vaid raha pärast, kuid tegelikult on võimalik armastada ka seda tööd, mis sulle tegelikult meelepärane ei ole.
Tasuvad töökohad, mille puhul palk korvab rutiini ja keerukuse
On olemas nii huvitavaid kui ka igavaid ameteid, kuid siiski on väidetavalt rohkem viimaseid, ent sageli korvab üksluise ja nõudliku töö palganumber.
Nimistu: nende tegevustega tagad endale tüütuima kolleegi tiitli
Nii mõnelgi meist leidub tööl kolleeg, kes mõjub enda käitumisega niivõrd ebameeldivalt, et ei meeldi kaastöötajatele ega ülemusele.


description: Tallink lõpetas eelmisel nädalal reedel metsseakonservide müümise laevakauplustes, edastas Iltasanomat.

title: Laevafirma lõpetas oma pardal metsseakonservide müügi

maintext:
Tallinki pressiesindaja Luulea Lääne sõnul korjas ettevõte metsseakonservid müügilt, et vähendada seakatkuhirme. Otsus langetati pärast seda, kui Soome toiduohutusamet (Evira) võttis ettevõttega ühendust. Samas Eesti ametivõimud ei ole metsseakonservide asjus ettevõttega ühendust võtnud.
Lääne sõnas, et metsseakonserve müüdi Tallinna ja Helsingi vahet sõitvatel laevadel, kuid samas ei ostetud neid kuigi palju.
Veterinaar- ja toiduamet (VTA) märkis Tallinki otsuse kohta, et tegelikult on sääraselt töödeldud metssealiha ilmselt ohutu, ent EL nõuete tõttu ei tohigi Eestist välja viia ka töödeldud metssaliha.
«Sigade Aafrika katkuviirus hävineb kuumutamisel, seega oht viiruse edasikandumiseks konservi kaudu puudub,» ütles veterinaar- ja toiduameti peadirektori asetäitja Olev Kalda.
Küll aga kuulub kogu Eesti mandriosa ning Saaremaa Euroopa Komisjoni kehtestatud piirangutsooni, mille alusel ei tohi Eestist välja viia isegi töödeldud metssealiha.
«Arvesse peab võtma ka seda, et konservid on pika säilivusajaga ning varem võidi laeval müüa metsseakonserve, mis olid valmistatud enne tsoonide kehtestamist,» rääkis Kalda.
Seni ei ole sigade Aafrika katk Soome jõudnud.


description: Septembrikuine reedeõhtu. Päikest näeb ainult veel servapidi ja õues on kaheksa kraadi sooja. Pooleteiseaastane Uku ukerdab koduõuel kilekombinesoonis pesukausi kohal, näpud seebivees, ja kilkab ennastunustavalt. No kuidas ta teistmoodi saakski, kõik oma vähesed elupäevad on ta näinud, kuidas vanemad õed ja isa-ema vabadel hetkedel sama teevad, kirjutab Anne-Ly Sumre Saue valla lehes Koduvald.

title: Eesti pere elu suure mulli sees

maintext:
Segavad kaussi sobiva segu, haaravad õngeritvu meenutavate pulkade otsa seotud kanganööridega asjanduse ja elegantsete ning mõõdetud liigutustega võluvad välja meetri-paarise läbimõõduga hiigelmulle. Ja need on tõesti hiiglaslikud, tavapäraste mänguasjapoes müüdavate mullitajate kõrval näivad need üleelusuurused
Esimene kokkupuude hiigelmullidega oli Andresel ja Evelinil aastaid tagasi Barcelonas. Teiste tänavakunstnike kõrval sattusid nad nägema mullimeistrite etendust ja nähtu oli nii ilus ja intrigeeriv, et ka koju naastes ei kadunud see pilt silme eest. Tekkis tahtmine ise ka katsetada. Paraku selgus, et ei ole nii lihtne, et lähed poodi, leiad riiulilt sobiva komplekti ja voilà. Mingeid mullivedelikke müüakse küll, aga need segud on tihked, elastsust ei ole. Mull tuleb küll, aga kipuvad kohe peale formeerumist katki minema, seega ei saavuta nad kunagi piisavat suurust ega lenda kaugele-kõrgele.
Salajane segu kodulaborist
Appi tuli sõber Google, tänapäeval on ju nii, et iga asi on kusagil Google’i nurgas olemas ja nii leidsidki noored kümneid ja kümneid lehekülgi, mis õpetasid tegema mullitamise segusid ja mulliritvu. Küll aga selgus, et retseptid on kõik isesugused, aga mitte kõik neist ei tööta. «Mõnes retseptis oli kirjas, et vaja lisada kaks tilka glütseriini, teises kaks pudelit, saa siis aru, mida tegema peab,» meenutab Evelin.
Mõni retsept töötas ideaalselt, kuid järgmisel päeval uutes ilmaoludes purunesid mullid halastamatult. Aga kuna kihk ei kadunud, hakati katsetama. Tihti nägi Mürkide pere köögilaud välja nagu väike labor. Miksiti segu kokku, katsetati, uuel ringil timmiti koostisosade vahekordi, testiti uuesti. «Ma arvan, et me oleme viie aastaga vähemalt poolsada erinevat retsepti läbi proovinud,» nendib Andres.
Nüüd usub mees, et nad on leidnud lõpuks universaalse segu, mis töötab nii soojema kui külmema temperatuuriga, nii tuulega kui ilma, nii niiske kui kuiva ilmaga. «Mis seal salata, üks peamisi koostisosi on nõudepesuvahend. Ma ei ole keemik ega oska seletada põhjust, aga näiteks šampoon ei tööta. Lisakomponentidena on olulised mõned spetsiaalsed pulbrid, mida tellime USAst ja Saksamaalt,» selgitab Andres.
Lõplikku segu valmistamise juhendit Mürgid muidugi ei avalda, sest tänaseks ollakse veendunud, et asi on nii äge, et selle võiks ka ärimaailma viia. Loogiline ka – kui toode tundub perspektiivikas, aga poest osta ei saa, siis järelikult tuleb see ise turule tuua. Ja just sellega perekond Mürk peale viieaastast n-ö koduköögi tootearendustööd tegelebki. Juba on välja töötatud pakendid ja visuaalid segu jaoks, keldris on tuhatkond eri suuruses mullitamisritva ootel, nüüd on vaja veel paberimajandus korda ajada.
Andres, kes ise oma põhitööna IT-valdkonnas rahvusvahelisel turul tegutseb, ei varja, et näeb oma hiigelmullitajal turgu mitte ainult Saue vallas ja Eestis, tema haare on ikka palju laiem, ulatudes kindlasti Baltimaadesse, aga miks mitte ka kaugemale.
Aga ega segu ei ole ainuke hiigelmullitaja komplekti osa. Ise aretatud on ka mullipulgad, mis on erinevates pikkustes ning näevad välja ja tunduvad pihus nagu õngeridvad. Nende algosad tulevad Hiinast. Siis on oluline veel spetsiaalne nöör (päris tavaline pael ema käsitöökarbist ei sobi), mis võtab piisavalt vedelikku sisse, samas ka vabastab õigel hetkel. Paela seotakse erinevalt, on ühe, kahe ja kolme mulliavaga variante. Nii vedelik kui pulgad on tegelikult suhteliselt lihtsa ülesehitusega. Kui viitsimist internetti kaevuda, siis suurema või vähema vaeva ja katsetamiskuluga suudab igaüks oma mullitaja kokku panna.
«Oleme selle katsetamisvaeva ja ebaõnnestumise riski endi õlule võtnud ja pakume riiulilt valmislahendusi nii perega õhtu sisustamiseks kui ka suuremateks pidudeks. See on nagu kartulisalat, mille tegemisega saaks ise hakkama, aga tihti eelistatakse valmislahendust kaupluse külmikust,» toob Andres võrdluse.
Tehnika on lihtne
Kui segu on olemas ning mullipulgad ka, siis edasine on lihtne. Sõna otseses mõttes nagu lapsemäng, sest hakkama saab sellega ka pooleteiseaastane Uku. Tuleb ritvu koos nende otsa sõlmitud kangapaelaga seebivees sopsutada, tõsta need siis õhku ja sujuvate käeliigutustega laiali tõmmata.
Kui juhtub olema tuult, siis teeb iil ise töö ära, puhudes ritvade vahelt läbi ja tekitades mulli. Kui tuult üldse ei ole, tuleb tsipa ise liikuda või pöörata. Paari katsetamiskorraga tekib kätesse arusaam, mismoodi liigutama peab ja millal mull n-ö lahti lasta. Põhiline on sujuvus, rapsimisega kaugele ei jõua. Vihmaga siiski väga ei mullita ja suvel kipuvad sääsed mulle katki hammustama. Alla kolmeaastastele lastele Mürgid veel mullitajat tavaperedes kätte anda ei soovita.
«Inimesed kipuvad mullitamist seostama suvega. Tegelikult tulevad parimad mullid just siis, kui temperatuur on madalam, näiteks nüüd sügisel. Päikese käes lähevad mullid kiiremini katki. Väikese tuulega tulevad suuremad, aga kõvema tuulega formuleeruvad mullid kiiremini, neid on rohkem ja nad on tugevamad. Isegi tormiga saab mulle teha, siis tuleb lihtsalt nööride vahe väiksem hoida,» selgitab Andres.
Suurte ritvadega ei ole probleemi teha ühe kastmisega 4-5 kuni paarimeetrise läbimõõduga pikalt hõljuvat mullihiiglast. Tema enda kõige võimsam elamus oli kord kevadõhtul. Õhusooja oli kaks kraadi ja mees puhus välja sadu pisikesi mulle, mis jäid kõik kastese muru peale tervelt lesima ja hommikuks olid ära külmunud, kuid alles ja terved ikkagi. «Tõeliselt kena elamus,» nendib mees.
Vaimustab igas eas
«Kui mõned valmistuvad suveüritusteks nii, et panevad koduõlle käima, siis meie segasime enne sõpradega koosolemisi ikka paar mullivedelikku kokku,» naerab Evelin. Algusaastatel oligi mullitamine rohkem nagu lastele meelelahutuse pakkumine. Kui mindi Viljandi folgile või jaanipäevale, siis võeti vahendid kaasa, et pisiperel igav ei hakkaks. Suvel käiakse oma mullikomplekte tutvustamas ka laatadel.
Andrese sõnul uudistavad ammulisui nii suured kui väikesed. Tõsi, lastel on esimene kihk mulle katki torgata, aga kui ise korra proovida saavad, siis see isu kaob hoobilt ära.
Aga lisaks lastele suudavad hiigelmullidest vaimustuda ka suured inimesed. «Meil oli selline lugu, et ühel üritusel üks pankurihärra vaatas meie mullitamist, proovis ise ka ja oli täitsa rabatud, see olla nii zen,» räägib Evelin. «See jah harjutab inimeses üldist positiivsust, kui seda teed, siis suudad unustada ära kõik muu ja lihtsalt hetkes olla,» sekundeerib talle ka Andres.
Viimati käidi perega näiteks rabas mullitamas – avarus, rahu, värvilised mullid hõljumas kaugusse... Mullid ise on värvilised nagunii, aga just taust annab toone juurde, näiteks rohelise taustal omandavad nad erilise kirkuse. Nii Evelin kui Andres teevad istuvat kontoritööd, mullihobi annab tõuke minna välja ja loodusesse. Ja mis põhiline – seda saab harrastada kogu pere. Pisike Uku Markus on juba väga asjalikult mulliritvadega vehkimas, tema õed Mia-Marie ja Mirtel teevad kohati silmad ette vanemate oskustelegi. «See on jah meil selline pere ühine hobi,» nendib Evelin rahulolevalt.
Muide, Andres on selgeks õppinud ka sellise nipi, et suudab mulli välja võluda ka ümber inimeste.
Oma tüdrukutel on olnud rõõmu seista otse seebimulli sees. Nii et mulli sisse saab täitsa minna – nii otseselt kui kaudselt.


description: Üheksa kuud TS Laevad OÜ müügi- ja teenusevaldkonna juhina ametis olnud Ele Reiljan otsustas ülipikaks kujunenud tööpäevade tõttu ameti maha panna, kirjutas Meie Maa.

title: TS Laevade müügijuht lahkus suure koormuse tõttu ametist

maintext:
«Aeg on väga pingeline olnud, siis vaatan rahulikult edasi. Ma ei jaksanud enam. Tööpäevad kujunesid mitmel kuul 16 tunni pikkuseks. Samasugused olid ka nädalavahetused. Organism ja vaim tahavad puhkust. Leidsin, et otstarbekas oleks aeg maha võtta enda ja pere jaoks, muidu lihtsalt ei saa,» tunnistas Reiljan. Ta lisas, et ei ole rutiini ega tavapärast tööd taluv inimene ning talle meeldibki uusi asju käivitada.
Reiljan enda sõnul niiöelda mürtsuga TS Laevade ust kinni ei pane ning aitab AS-i Tallinna Sadam tütarettevõtte uuel müügi- ja teenusevaldkonna juhil sisse elada kuni esmaspäevani, mil uuele töötajale kõik üle annab.
Tal jääb TS Laevades töötamisest veidi kripeldama käimatõmmatud asjade lihvimine. Kõik süsteemid töötavad, kuid pisikesi täiendusi tuleks teha.
«Üks asi on kompleksselt nullist teenuse väljaarendamine ja teine asi koostöö erinevate osapoolte vahel. Nägin, kuidas kõik inimesed pingelises olukorras ühise eesmärgi nimel töötasid. See on hindamatu,» märkis Reiljan.
Ta usub, et järgmisel nädalal peaks piletimüük sadamates ajutistes soojakutes lõppema ja kolima kassadesse, sest õiged ruumid on TS Laevadel juba käes.
Loe täispikka lugu Meie Maast.


description: Kuna aina enam inimesi maailmas püüab suhkru tarbimist vähendada, siis mõjutab see lisaks toodete koostisele ka pakendite suuruseid.

title: "Suhkrusõda" muudab pakendeid

maintext:
Võrreldes 2014–2015 aastaga on n-ö tervislike vahepalade tootmine kasvanud maailmas seitse protsenti, samas kui tavaliste oma viis protsenti, teatas Euromonitor.
Tervislike suupistete buum sai analüütiku Jack Skelly sõnul alguse Lääne-Euroopast ja Põhja-Ameerikast ning on nüüd muutmas toiduainetetööstust. «Suhkrusõda» on kasvatanud tarbijate teadmisi toidu koostisosade kohta ning inimesed on oma tarbimist hakanud rohkem jälgima.
Euromonitori uuringu kohaselt otsib 47 protsenti tarbijatest tooteid, kus on suhkrut kas vähem või puudub see üldse.
«Suhkru demoniseerimine on muutnud suupistete koostist,» rääkis analüütik John George. Kui 2015. aastal kasutati tavapäraste suupistete tegemiseks 15,5 miljonit tonni magusaineid, siis n-ö uut tüüpi vahepalad sisaldasid seda märksa vähem – kõigest kolm miljonit tonni.
Tervislikud trendid ei mõjuta mitte ainult toodete koostist, vaid ka pakendi suurust. Analüütiku Karine Dussimoni sõnul on näha, kuidas tavaliste suupistete pakkide suurused muutuvad.
Suuremate pakkide puhul antakse mõista, et need on jagamiseks. Väiksemad on muutunud n-ö ampsupakkideks. Uued pakendid aitavad kontrollida paremini portsjonite suurust ning vähendavad inimeste süütunnet, kui nad on impulssostuna maiustusi soetanud.


title: Kiirkatse: Statoili uuendus tekitab segadust

maintext:
Ilmselt on nii mitmedki rongi peale tõttajad Balti jaama Statoilis endamisi kabanossi või burgeri tellijate tõttu tekkinud pikka kassasaba kirunud ning närviliselt kella vaadanud, et kas ikka jõuab enne rongi väljumist kohvi eest ära maksta või mitte.
Vähemalt Balti jaamas ei tohiks kohviostjatel enam rongile jõudmise muret olla, sest seal on nüüd perroonipoolse ukse juures iseteeninduskassa.
Statoili iseteeninduskassa kasutamisõpetus. / Hanneli Rudi
Iseteeninduskassa ees letil on kolmes kohalikus keeles korralik õpetus, kuidas seda kasutada tuleb. Punkt üks ütleb, et skaneeri triipkood. Kuna rongile on kiire, siis hakkan kohe tegutsema. Keerutan triipkoodi leidnata kuuma kohvitopis käes, ise endamisi mõeldes, et neil on ju kohvijooke nii palju, kuidas kõik need koodid sinna peale ära mahuvad. Uurin kohviautomaadi juures, et äkki on seal mõni vihje triipkoodi kohta Aga mida pole, seda pole.
Egas midagi, lähen leti juurde ja ootan, kuni teenindaja on teismelistele nende igapäevased kabanossid valmis teinud. Lahke neiu tuleb appi ja soovitab kasutamisõpetuse lugemise asemel hoopis kohe maksma asuda. Tõesti, pruugib vaid ekraanil vajutada nupule «Alusta», kui ilmub ette menüü.
Statoili iseteeninduskassa. / Hanneli Rudi
Edasi on juba sekundite küsimus, valin kohvijookide seast õige ja kinnitan mulle saiakesi pakkunud masinale, et ma neid tõesti ei taha. Kassa ei solvu ja lubab ära maksta.
Kui poleks pidanud teenindaja abi kasutama, siis oleksin saanud kohvi eest makstud märksa kiiremini kui seni.
Aga tagantjärgi targana tuleb tunnistada, et nii nagu enamike tänapäeva seadmete kasutusjuhendeid, võib ka iseteeninduskassa kasutamise õpetuse rahumeeli lugemata jätta. See tekitab vaid segadust, eriti kui on kiire.


description: Loomaarsti Aleksander Semjonovi sõnul ei ole eksootilised loomad Eestis enam haruldased, sest inimesed toovad neid reisidelt kaasa ja eksootiliste loomade  kasvatamisest on saanud omamoodi trend.

title: Koduloomad muutuvad aina eksootilisemaks


description: Kaarditerminalide ja -maksete operaatori Nets Estonia teatel võis hommikul esineda probleeme nende vahendatavates kaardimaksetes. Praeguseks on tõrked kõrvaldatud.

title: Hommikul võivad olla kaardimaksed häiritud

maintext:
Puhkuse eel tasub teada, et sularaha saab Eestis välja võtta ka teise panga automaadist ja selle teenuse tasu sõltub kodupanga otsusest.
Pangakaardi kasutamine Eesti elanike seas on kasvanud nii Eestis kui ka välismaal arvestatavalt.
PPA teenindustes saab nüüd riigilõivu maksta kõigi maksekaartidega
Nüüdsest on võimalik PPA teenindustes tasuda riigilõivu kõikide pankade maksekaartidega, samuti on igal teenindusletil oma kaardimakseterminal.
Veel üks võimalus, kuidas petturist kauplejalt oma raha tagasi saada
Kui veebipoest tellitud kaup ei jõua lubatud ajal ostjani, kaupmees viivitab või jätab saamata jäänud kauba või teenuse eest kliendile raha tagastamata, võib pöörduda panga poole ja tehtud kaardimakse vaidlustada.
Tasub teada: kuidas kasutada pangakaarti turvaliselt
Veebipoed annavad võimaluse sooritada tehinguid ka kodunt väljumata, kuid mda rohkem on liikvel kaardiandmeid, seda suurem ahvatlus on kurjategijatel need oma valdusesse saada.


description: Kui plaanid isiklikku arvepidamist paika saada, siis ära lase oma arvutus- ja loogikaoskustel saada saatuslikuks - ka sinu jaoks on ühtteist välja mõeldud.

title: Raamatupidamisnipid inimestele, kes vihkavad matemaatikat

maintext:
Paljude jaoks on raamatupidamine raske, mitte ainuüksi selle üksluisuse, vaid matemaatika pärast, kirjutas Time. Numbrid kohe ärritavad neid inimesi. Kui see tundub sullegi omane, siis siin on mõned näited, kuidas ebameeldivustest kõrvale põigata ning oma rahaasjad ikkagi joonde saada.
Sõlmi teekonnaga rahu
Koduse arvepidamisel silma peal hoidmine on üsna kehva mainega, eriti inimeste seas, kes seda teha ei üritagi, sest see lihtsalt tundub liiga aeganõudva ja keskendumist vajava tööna.
Inimesed, kel aga kulutused ritta laotud, tunnistavad just, et nende jaoks on arvepidamine vabastav. Mõnusaks muudab tegevuse see, et nad teavad täpselt, mille alla raha on viimasel ajal kulunud. See teadmine omakorda annab aga võimaluse raha paremini kontrollida ja suunata.
Oma suhtumise muutmine võib olla väga mõjuv. Kuigi see lugu räägib, kuidas matemaatikat vähem kasutada, siis päris ilma ikkagi ei saa. Seega tuleb kõige pealt uskuda, et oma rahaasjades selgusele jõudmine on sulle tõesti vajalik.
Saa matemaatikaga kiiresti ühele poole
Planeerimine on esimene osa oma rahaasjade korda saamisest. See tähendab seda, et tuleb otsustada, kui palju sa säästad, investeerid ja kulutad alates söögist kuni kingutusteni. See ongi tavaliselt kõige rohkem matemaatikat nõudev osa. Aga sellegi jaoks on loodud mitmeid lihtsustavaid vahendeid, näiteks säästmisäpid.
Leia sobiv abivahend
Teine oluline punkt on raha teekonna jälgimine, mis võib olla üsna tüütu. Tavaliselt on see ka koht, kus esimest korda säästmist proovivad inimesed eksivad. Pea meeles, et siin ei kehti reegel, et üks variant sobib kõigile. Igaüks peab ise leidma endale sobiva kulutuste kirjapanemise meetodi.
Neile, kes matemaatikaga sõbrad pole sobib ümbriku kasutamise variant. Ühte ümbrikusse paned oma igakuised kindlad kulutused nagu näiteks üür, kommunaalid ja kindlustus ning samal alusel jagad ümbrikud ka teiste kategooriate jaoks, mis pole igakuiselt samad ning mille kulusid on võimalik piirata, näiteks nagu riided, söök ja meelelahutus.
Kui saad palka korra kuus ja arvad, et riiete alla võiks kulutada 100 eurot, siis panedki selle summa riiete jaoks mõeldud ümbrikusse. Ümbriku võtad riideid ostma minnes kaasa ning vahetusraha, mis kassast tagasi saad, paned taas riiete ostmiseks mõeldud ümbrikusse.
Selline ümbrikusüsteem nõuab vähe matemaatikat, vaid ühe pilguga näed, kui palju raha sul veel teatud valdkonna jaoks enne järgmist palgapäeva kulutada on võimalik.
Siingi leidub hulganisti veebipõhiseid vahendeid, mis teevad arvutamise sinu eest ära. Pead vaid sisestama kategooriate piirmäärad ning pärast ostu tšekil oleva summa. Nii on arvepidamine sinuga pea igal hetkel kaasas ning saad võrrelda jooksvat kuud ka eelmisega.
Vaata üle, planeeri uuesti ja korda
Kolmas lihtne samm rahaplaneerimise juures on teha kokkuvõte ja hinnata, kas praegune plaan sinu puhul töötab. Kui su toiduraha ümbrik sai pärast kolme nädalat juba tühjaks või äpp tunnistas selles vallas raskust, siis tuleks midagi ümber rehkendada. Sa pead kas vähendama mõnes kategoorias tehtavaid kulutusi või hoidma kokku toidu pealt. Valik tuleb teha vastavalt vajadusele.
Toimiva plaani paika saamine võib aega võtta mõne kuu, aga sellisel juhul ei nõua see ka palju matemaatikat. Sa pead lihtsalt erinevate ümbrikute vahel tasakaalu leidma - sealt, kust on üle tuleb panna raha sinna, kust on puudu.
Ära lase oma matemaatika vihkamisel võitu saada ühest mõjukaimast vahendist rahaasjade korrashoidmisel - planeerimisel. Ümbrikusüsteem on lihtne variant nägemaks, kuhu raha läheb ja seda ilma igasuguse matemaatikata. Äppide kujul leitavad lahendused aitavad sinu eest aga ära teha matemaatika.


description: 18.–19. oktoobril ja 25.–26. oktoobril on seoses Tallinna Ülemiste trammitunneli ehitusega rongiliikluses muudatusi.

title: Ülemiste trammitunneli ehituse tõttu esineb reisirongide sõiduplaanis mitmeid muudatusi

maintext:
Mitmeid reise teenindatakse asendusbussidega või palutakse reisijatel teise rongi ümber istuda. Muudatus mõjutab lisaks Idasuunale ka üksikute Tallinn-Pääskula liini reiside sõiduplaane.
Nimetatud kuupäevadel on mitmed Tallinn-Aegviidu ning üksikud Tallinn-Tartu ja Tallinn-Narva rongireisid Tallinn-Lagedi, Tallinn-Ülemiste või Tallinn-Vesse lõigul asendatud bussidega. Jalgratastega ei ole kahjuks asendusbussi võimalik tulla.
18. ja 19. oktoobril tuleb õhtuse Tallinn-Aegviidu reisi nr 418 kasutajatel minna kõigepealt kell 18.07 väljuvale Tallinn-Tartu rongile nr 018 ning Lagedil Aegviidu suunas väljuvale rongile ümber istuda. Seejuures Vesse peatust see reis ei teeninda.
19. oktoobril tuleb Aegviidust kell 6.36 väljuva reisi nr 403 kasutajatel Tallinnasse jõudmiseks Lagedil ümber istuda Rakvere-Tallinn rongile nr 221, ka see reis Vesse peatust ei teeninda.
Trammitunneli ehitamise ajal on osaliselt suletud Ülemiste ja Kitseküla ooteplatvormid. 18. oktoobril kella 10.02-st kuni 20. oktoobril kella 6.02-ni peatuvad mõlema suuna rongid Ülemistel vaid Ülemiste keskuse poolsel platvormil ja Kitsekülas vaid staadioni poolsel platvormil.
Ülemiste trammitunneli ehitamine toob rongiliiklusse muudatusi kahes osas: 18.–19. oktoobril ja 25.–26. oktoobril, mil Balti Jaama ja Lagedi lõigul on rongiliiklus osaliselt asendatud bussidega. Seetõttu on ajutised sõiduplaanimuudatused Tallinn-Aegviidu, Tallinn-Tartu ja Tallinn-Narva liinidel. Muudatus mõjutab ka üksikute Tallinn-Pääskula liini reiside sõiduplaane.
Infot sõiduplaanide kohta saab Elroni kodulehelt (25.-26. okt on veel lisamisel) või tasuta rongiinfo telefonilt 6160245.


description: Ka rikastele pole raha alati kergelt ega kiirelt kätte tulnud ning säästmine pole neilegi võõras.

title: Viis asja, millele isegi jõukad inimesed naljalt laristama ei kipu

maintext:
Business Insider nimetas viis asja, mida ka rikkad ei osta kunagi täishinna eest, sest sellel pole lihtsalt mõtet.
Autod. Kinnisvarainvestor Briand Davis märgib, et ka jõukad inimesed ei pruugi alati auto eest täishinda maksta. «Nad teavad, et iga teenuse ja kauba puhul on hind alati läbiräägitav. Nipp seisneb läbirääkimises, et leida mõlemale poolele sobilik lahendus,» rääkis ta. Autot ostma minnes tasub teha eeltööd mudelite kohta, millest oled huvitatud. Müügiesindaja ei soovi kahtlemata potentsiaalset klienti käest lasta ning võib läbirääkimise tulemusena pakkuda sulle hinda, mis on odavam kui tema konkurendil.
Jaekaubad. Võib ju tunduda, et rikkad naudivad poodlemist väikestes hinnalistes butiikides, kuid tegelikult kulutavad nad harva oma raha sellele. Nemadki satuvad odavamatesse toidupoodidesse ning kasutavad võimalust mõni euro säästa. Samuti ei ole välistatud, et nad kasutavad ostude tegemisel sooduskuponge, sest nendegi rikkus ei pruugi olla igavene. Kupongide kasutamist on tunnistanud näiteks näitleja Kristen Bell ning korvpallur Carmelo Anthony. See on sealjuures tehtud nii mugavaks, et kuponge võib näidata ka nutitelefonist, mistõttu ei ole see eriline vaev, eriti kui sellega raha säästad.
Reisid. Krediitkaardiomanikud saavad sageli selle abil kasutada sooduspakkumisi ja koguda lennumiile. Ostujõud tuleb sel puhul kasuks, sest nii on võimalus saada soodsamaid pileteid näiteks lennuki esimesse klassi või heal juhul isegi tasuta lende. Küll aga tasub reisi plaanides uurida pakkumisi mitmest kohast, sest sageli on mõni reisipakett, hotell või lennupilet üle hinnatud ning mujalt saaksid kordi odavama pakkumise.
Kinnisvara. Nii kinnisvara müümisel kui ostmisel tuleb samuti kasuks läbirääkimisoskus. Müügiesindajale või maaklerile on oluline, et ta saaks tehingu siiski tehtud ning mõneprotsendine soodustus ei muuda tema jaoks suurt midagi. Isegi kui sa pole multimiljonär, saad samuti seda proovida. Alusta näiteks pakkumisest, mis on kümme protsenti väiksem kui see, mille eest oleksid samuti nõus maksma. Küsi, millised võimalused on näiteks ilusama mööbli või kodutehnika soetamisel.
Kõrgharidus. Siin on jõukatel peredel eelis küll selles, et mitmed välismaa kõrgkoolid teevad vahel neile õppemaksus soodustusi, et näidata end atraktiivse õppeasutusena ning ehk meelitada kooli ka tuntud perede võsukesi. Kui rahakott nõnda paks pole, siis võib siiski uurida koolide õppemaksusoodustusi ja stipendiume, sest nii mõnigi ei küsi neid.


authors:
Veera Kopti
Den Za Dnjom

description: Kas teadsite, et paljudes Eesti köökides olevatel taburettidel on väärikas esivanem. Kas istumise all on ehtne taburet või koopia, saab kergesti kindlaks teha.

title: Vaata järele, kas istud ehtsa tabureti või hoopis koopia peal

maintext:
Ikea avalikustas oma kultustooted läbi aegade
Rootsi mööblifirma Ikea toob igal aastal turule 2500 uut toodet, on nende valikus mõned, mida on toodetud aastakümneid. Näiteks Poängi tugitool tähistas oma 40ndat sünnipäeva. Iga kümne sekundi järel ostab keegi Billy raamaturiiuli.
Tasub teada: kuidas said tuntud kaubamärgid oma nime
Edukatel kaubamärkidel on enamasti lühike ja lööv nimi, mida teatakse üle maailma. Küll aga on mitmetel neist nime saamise taga lugu või fraas, millest nimi lühendatult kokku on pandud.
Ikea võttis oma lubaduse tagasi
Ikea loobus oma paari aasta eest antud lubadusest, mis puudutas kauba tagastamist.
Ikea kutsub tagasi lapsi ohustava toote
Ikea palub klientidel tagastada juba aastakümneid müügil olnud tooted, mida on kokku ostnud kliendid üle maailma.
Ikea loobub kultustootest
Rootsi mööblihiid Ikea on otsustanud järgmisest aastast loobuda oma ühest senisest kultustootest ning asendada selle moodsama ja nüüdisaegsema variandiga.
Ikea eemaldab müügilt tapjakummutid
Ikea eemaldab müügilt ning kutsub tagasi miljoneid kummuteid üle maailma, kuna kolme lapse surma järel tunnistati lõpuks oma viga.
Kliendi kaebus Ikea kohta võttis ootamatu pöörde
Rootslanna kaebus Ikea kohta sai suure tähelepanu osaliseks, kuid ootamatult astusid lugejad mööblipoe poolele, suunates oma pahameele hoopis kaebuse esitanud naise vastu.
Mis peitub Ikea toodete nimede taga?
Grundtali köögimööbel ja Mölby vaip. Kui ütleksid kellelegi, et su mööblil on nimi, siis peetaks sind arvatavasti hulluks. Kuid mööblipoodides on see täiesti tavaline ja Ikeal on lausa oma süsteem, kuidas mööbel nime saab.
Lambipirnide tootjad kasutavad seaduseauku ostjate eksitamiseks
Lambipirnide tootjad eksitavad tarbijaid, näidates lampide energiatarbimist tegelikkusest väiksemana ja heledust suuremana.


description: Töökiusamine pole Eestis sugugi harv probleem ning sellega võitlemiseks tuleb olla konkreetne ja koguda tõendeid, et koos ettevõttega kiusajale vastu astuda.

title: Valus teema: mida teha, kui oled sattunud töökiusamise ohvriks?

maintext:
Kiusamine saab üldjuhul alguse juhuslikust vastuolust, mil kellegi käitumine, olek või positsioon ei vasta kiusaja ootustele meeldivast kaaslasest, kirjutab Tööelu kolleegiumi liige Maria Kütt tööinspektsiooni infokirjas Tööelu.
Esimesteks sammudeks on verbaalne «hammustamine» või väikeste vimkade korraldamine. Edasine sõltub kiusaja ja kiusatava elukogemusest, aga ka isiksuslikest omadustest.
Füüsiline kiusamine hõlmab nähtavat tegevust kiusatava isiku suhtes - näiteks nätsu poetamine toolile, tööriiete määrimine, erootikapoest kolleegi nimele tööaadressil pakkide tellimine, aga ka kolleegile laualambi valguse silma juhtimine jm. Eesmärgiks on teises osapooles ebamugavuse tekitamine.
Verbaalne kiusamine tähendab halvustavate märkuste tegemist, kuulujuttude levitamist, kolleegi kulul naljatlemist, tööks vajaliku info varjamist, ähvardamist, pealekaebamist. Kiusamine on ka järjepidev kaudsete vihjete tegemine näiteks kolleegi hilinemise kohta.
Uusi võimalusi pakub ka tehnoloogiline areng. Näiteks kolleegi meiliaadressiga seotud konto loomine tutvumisportaalis, siivutu sisuga märkuste tegemine ettevõttesiseses sõnumivahetuses, kolleegi telefoninumbriga olematu müügikuulutuse avaldamine või tema pea lisamine fotodele isiku mainet kahjustavatest sündmustest.
Kiusamise põhjus ulatub lapsepõlve
Töökiusajat iseloomustavad sageli traumeeritud lapsepõlve läbitöötamata kogemused või vaimne ebastabiilsus, mõnikord toetatud psühhotroopsete ainete tarbimisega. Kiusatava isik või käitumine kutsuvad kiusajas esile midagi, mis on seotud tema enda negatiivsete kogemustega.
Kiusatav on kiusajale justkui peegel, millest vaatavad vastu olukorrad ja isikuomadused, mille olemasolu ta enda puhul eitab ja mille nägemine põhjustab alateadlikku viha, vaenu ja kadedust peegliks oleva inimese suhtes.
Kiusajale on teise alandamine nagu narkootikum – mõnutunde saavutamiseks ja enda sisemise ärevuse vaigistamiseks on vaja üha suuremaid annuseid. Personalijuhina töötav Maria Kütt on olnud tunnistajaks olukordadele, kus väikestest vimkadest, millele alguses naeris kaasa ka kiusatav ise, kasvas välja tõsise kehavigastuse tekitamine.
Kõrvalseisja ei saa käsi rüpes hoida
Kõrvalseisjana tuleb kiusajale öelda, mida ta tegi, kuidas see teistele mõjus ja paluda tegevus lõpetada. Kõrvalseisja sekkumine on mõjus, sest annab kiusajale märku, et tema tegevus ei ole sotsiaalselt aktsepteeritav ja sellel võivad olla tagajärjed. Tuleb teadvustada, et kiusaja vajab oma käitumise muutmiseks nõustaja abi nende sageli lapsepõlvest pärit sündmuste mõtestamisel, mis kiusamise olukorra üldse tingisid.
Pikemat aega kestnud kiusamise korral ei jää vahel muud üle, kui paluda kiusajal organisatsioonist lahkuda. Sellisel juhul on kiusamisest teadlikud või isegi vahetult kaasatud paljud töötajad ning töörahu ja tööandja maine taastab vaid töösuhte lõpetamine. Tööandjal on õigus äärmuslikult käituv töötaja - näiteks selline, kes kaastöötajaid korduvalt sõimab -, kogutud tõendite abil vallandada.
Mida teha, kui oled sattunud töökiusamise ohvriks?
Kõige tähtsam on väljendada, et see, mida kiusaja teeb, on taunitav. Ennast tuleb kehtestada ja kiusajale seletada, mis ei sobi. Näiteks öelda: «Mulle mõjub alandavalt, kui mind niimoodi kutsute, palun lõpetage!».
Kiusaja võib provotseerida või pöörata seda naljaks, kuid sellega ei tohi kaasa minna, vaid tuleb anda mõista, et sa ei ole olukorraga nõus. Enda konkreetne väljendamine on vajalik nii olukorra lõpetamiseks kui ka hiljem enda õiguste kaitsmiseks. Siis ei saa keegi väita, et sa oma vastumeelsust ei väljendanud.
Kaasa veel mõni kolleeg, juht ja personalitöötaja - keegi, keda usaldad. Räägi neile juhtunust ka siis, kui olukord esmapilgul justkui lahenes.
Kogu taasesitamist võimaldavaid tõendeid (e-kirjad, sõnumivahetus, fotod, võimalike tunnistajate nimed) juhuks, kui olukord kestab ja vajab juriidilist sekkumist.
Kirjelda sündmust hinnanguvabalt, tee lühidalt ja ära ähvarda. Ähvardamine mõjub alandavalt ja nii satudki samaga vastamise rattasse.
Töökiusamise tõttu tekkinud probleemidega saab abi usaldustelefonitelt 126 (eesti keeles) ja 127 (vene keeles) ning tööinspektsiooni juristi infotelefonilt 640 6000.
Samuti võib kirjutada vabas vormis e-kirja võrdõigusvolinikule aadressil avaldus@svv.ee või tööinspektsiooni juristile aadressil jurist@ti.ee.


description: Seoses pakimahtude suurenemisega jõulueelsel perioodil soovitab Omniva jõuluostud välismaistest e-poodidest varakult ära teha ning jagab nõuandeid, kuidas seejuures ebameeldivaid üllatusi vältida.

title: Vaata, mida silmas pidada välismaalt jõulukingituste tellimisel

maintext:
Mullu kasvasid jõulueelsel perioodil pakimahud võrreldes tavapärasega mitmekordseks ning seetõttu võivad ka tänavu tarneajad välismaistest veebipoodidest, eelkõige AliExpressist, mõnevõrra pikemaks venida. Hiina suurim veebipood tagab siiski, et tarneaeg poleks pikem kui 60 päeva ning tegelikult on lootus pakk kätte saada kiireminigi. Kiiremale tarnele aitab kaasa ka üha tihedam lennutransport Eesti ja Hiina vahel.
Pakkide kuhjumine toimub jõulude eel tegelikult tarne igas etapis. Kuna jõulumahud mõjutavad kõiki e-kaubandusega seotud äri- ning logistikaettevõtteid, siis võivad tavalisest kauem aega võtta kaupade komplekteerimine, rahvusvaheline transport ning tolliprotsessid. Loomulikult ei tule jõulueelsed rekordmahud enam kellelegi üllatusena ning seetõttu palgatakse kõikjal ka pakihooajaks lisatööjõudu.
Ligi poole välismaa saadetistest moodustavad täna Hiinast tellitud kaubad. Omakorda ligi 95 protsenti Hiina saadetistest on AliExpressi kaubad. Sealt ostetud kaupade mugavamaks kättesaamiseks lõi Omniva mullu võimaluse tellida kaup otse sobivasse pakiautomaati. Tavamahtude juures on paljud AliExpressi kaubad pakiautomaati jõudnud isegi kahe nädalaga.
Kuna jõulueelse veebipoodlusega kaasneb ka erinevate küsimuste kasv, siis jagab Omniva infot, millega tuleks välismaisest e-poest kaupa tellides arvestada.
Toote tellimisel tuleb olla tähelepanelik
Esiteks tuleks jõulupakid aegsasti ära tellida, kuna jõulude eel kasvavad pakimahud mitte ainult Omnivas, vaid kogu maailma logistika- ja postiettevõtetes, mistõttu võivad tarneajad pikemaks venida.
Teiseks tuleks välismaalt tellides jälgida tarnetingimusi – tasuta transpordiga jõuab saadetis kliendini kindlasti aeglasemalt kui tasulise kullerteenusega. Paljud veebipoed teatavad kliendile ka eeldatava kohaletoimetamise kuupäeva.
Tutvuma peaks ka kauba tagastustingimustega, et mitte sattuda ebameeldiva üllatuse osaliseks, kui toode peaks osutuma mittesobivaks.
Veenduda tuleks ka, et tellitav kaup poleks keelatud ega eritingimustega saadetiste nimekirjas. Nende saadetiste nimekirja leiab siit.
Osade veebimüüjate tellimiskeskkondadel on märge, et hind sisaldab kõiki makse (sealhulgas impordimakse). Tegelikult kehtib selline kokkulepe enamasti vaid üksikute transpordiettevõtete kohta, kellega on kaupmees teinud erilepingu. Kui lepingut vedajaga sõlmitud ei ole, tuleb vaatamata lubadusele kauba kättesaamiseks tasuda maksud.
Ka kingitused peavad läbima tolliprotsessi
Vastavalt Eesti seadustele tuleb kõikidelt Euroopa Ühenduse välistest riikidest saabuvatelt saadetistelt tasuda importmaksud juhul, kui saadetise väärtus ületab maksuvaba piiri (eraisikutel puhul 45 eurot, kommertssaadetisel 22 eurot).
Seega tuleb iga saadetise puhul, olgu selleks villased sokid või lapselapse meisterdatud lillepott, määrata ära selle saadetise tolliväärtus ja kirjeldada selle sisu ka siis kui tegu on kingitusega.
Kui kommertssaadetiste väärtust tuvastatakse läbi saatedokumentide (arve, tellimuse kinnitus jm), siis eraisikult eraisikule lähetatud saadetiste osas selliseid dokumente ei eksisteeri. Sellisel juhul määrab saadetise väärtuse saatja oma äranägemise järgi. Mida detailsemalt on lahti kirjutatud paki sisu, seda suurem on tõenäosus, et tasutav maksusumma tuleb soodsam.
Kui saadetisel ei ole väärtust märgitud, väärtus ületab maksuvaba piirmäära või on väärtus saadetise sisu arvesse võttes ebanormaalselt madal, siis suunatakse saadetis tolliterminali, kus see jääb ootama täiendava info esitamist ja seejärel deklareerimist.
Juhul kui laekub saadetis, millel puudub väärtus ja saaja ei oska seda hinnata, siis täidab paki saaja kokkuleppel tolliinspektoriga vastava vormi, kus hindab oma teadmise või eelnevate kogemuste baasil ära asjade väärtuse ning lähetab selle tolliinspektorile. Kui inspektor kinnitab dokumendi sobivuse, siis saadetis kas deklareeritakse või vabastatakse tollikontrollist ilma kirjaliku deklareerimise vajaduseta.
Kasulikku lisainfot ning vastuseid korduma kippuvatele tolliteemalistele küsimustele leiad ka Omniva kodulehelt.


description: Kui täiskasvanud saavad auto turvavarustust ise reguleerida, vähendades võimalust liikluses viga saada, siis laste puhul pigistatakse vahel reisil olles silm kinni, vältides turvavarustuse kasutamist, mis on koduriigis liigeldes elementaarne.

title: Vanemad kipuvad rendiautoga reisides laste turvavarustust unarusse jätma

maintext:
Ka reisil olles tuleb kasutada lapse pikkusele ja kaalule sobivat turvaseadet – turvahälli, -tooli või spetsiaalset istumisalust, et hoolitseda tema turvalisuse eest.
Maanteeameti ennetustöö osakonna juhataja Monika Heinrand tõi esile, et juba linnakiirusel toimuva kokkupõrge tagajärjed on võrreldavad viiendalt korruselt asfaldile kukkumisega - terveks ei jää sellises õnnetuses keegi. Seetõttu peab vigastuste vältimiseks kasutama nõuetekohast turvavarustust nii koduriigis kui välismaal reisides.
Heinrand nimetas, et kuni aastastele ja kuni 13 kilogrammi kaaluvatele lastele on autos transportimiseks sobilik turvahäll. Kuni seitsmeaastasele kaaluga 9-25 kilo on sobivaim turvaiste, mida kasutatakse seljaga sõidusuunas. Näoga sõidusuunas kasutamiseks mõeldud turvaiste sobib ennekõike 9-36 kilo kaaluvale lapsele kuni 12. eluaastani. Samas sobib 4-12-aastastele ka turvavööiste.
Alates kuuendast eluaastast võib kasutada vaid istmekõrgendust, kui turvavöö diagonaalne rihm jookseb üle lapse rangluu kaela puutumata. Oluline on, et turvavöö oleks õigel kõrgusel, sest valel kõrgusel võib see tekitada vigastusi. Suuremad lapsed ning täiskasvanud peavad olema kinnitatud turvavööga.
Kui koduriigis liigeldes on vanemad laste transportimisel kohusetundlikud turvavarustuse kasutajad, siis reisil olles tehakse vahel erandeid, sest näiteks rendisõidukit kasutades tuleb turvavarustus lisatasu eest juurde rentida.
Autorendiettevõtte Budget Eesti välisrendi juhi Meryl Kärneri sõnul kuuluvad lapsetoolid ja turvahällid kõikides autorendiettevõtetes lisavarustuse alla, mistõttu on tõesti esinenud juhtumeid, kui vanemad püüavad reisieelarvelt kokku hoida ja piirduda vaid turvavöödega.
Kärneri arvates on kasvav ka tendents pikematele reisidele ise turvahäll või -tool kaasa võtta. «Koduriigis kasutatava turvavarustuse lisapagasina reisile võtmine sõltub sageli reisiperioodi pikkusest – pikema reisi puhul on mõnikord soodsam tasuda lennul pagasitasu, mitte rentida turvavarustust koha pealt,» sõnas ta.
Kuna mõnedes sihtriikides pole laste turvavarustus kohe kõikides rendipunktides saadaval, siis soovitab Kärner selle ette broneerida. Turvavarustuse rendi hinnad erinevad sihtriigiti – lapse turvatooli päevahinnad algavad 10 eurost, sõltudes seejuures ka rendiperioodist.


description: Huvipakkuva raamatu laenutamiseks ei pea enam tingimata raamatukokku sammuma, vaid piisab ka sõbraga kokku saamisest.

title: Eraraamatukogu pakub võimalust sõbralt raamat laenutada

maintext:
Bookworld.me tegevjuht Anu Vunk tutvustas täna «Terevisioonis» eraraamatukogu platvormi, mis pakub raamatusõpradele võimalust laenutada omavahel soovitud raamatuid, vahendab ERR uudisteportaal.
Mõte sai alguse 2012. aastal, kui idee autor ei mäletanud, kellele ta oli laenutanud ühe oma lemmikraamatutest «Egoisti piibel». Poodides oli see raamat välja müüdud ja ta mõtles, et võiks olla selline platvorm, kus saab ära märkida, kelle kätte sa oled oma raamatud andnud.
Bookworld sai teoks sel aastal ning seda on testitud Eestis, Rumeenias, Taanis, Itaalias, USAs, Indias ja Lõuna Aafrikas.
Vaata lähemalt ERR videost, kuidas eraraamatukogu toimib.


description: Narva-Tallinna rongis tekkis olukord, kus kaks reisijat ei suutnud omavahel kompromissi leida.

title: Segadus rongis: reisija ülbus hämmastas teisi

maintext:
Märgatud Tallinna Facebooki lehel ringleb video, kus on näha, kuidas kahe rongireisija vahel tekib tüli. Kohvriga proua ei soovi istuda keskmisel kohal (videost näha olev tühi istekoht), vaid äärmisel ja väikese lapsega naine soovis jällegi istuda täpselt samal kohal (oma abikaasa kõrval, kes istus ja hiljem lapse oma sülle võttis).
Elroni kommunikatsioonijuhi Mai Vahtriku sõnul leidis situatsioon aset Narva-Tallinna rongis. «Klienditeenindaja sõnul olid reisijad tema kohale jõudmisel üsna emotsionaalsed ja häälekad,» sõnas Vahtrik. Kuigi klienditeenindaja proovis kahe reisija vahel leida kompromissi ja neid lepitada, siis ei soostunud kumbki naistest järeleandmist tegema.
Appi tõttas heategijast noormees, kes ostis noorele perele lisapiletid I klassi sõiduks, kus olid veel mõned vabad kõrvuti asetsevad istekohad.
«On loomulik, et just hoolivus ja lugupidamine kaasreisijate suhtes loovad pikemal reisil hea õhkkonna. Elron on oma kodulehel avaldanud ka n-ö hea tava selle kohta, kuidas rongis toimida nii, et rongisõit kõikide jaoks meeldivaks kujuneks,» lisas Vahtrik.
Loe originaalpostitust SIIT.


description: Kaspersky Lab’i eakate veebikasutajate seas läbi viidud uuring näitas, et enamus kasutajaid vanuses üle 55 aastat installib hea meelega kaitselahendusi arvutitesse ja mobiilseadmetesse, aga nad ei kaldu korrigeerima oma käitumist ega harjumusi internetti tulekul.

title: Uuring: vanemad inimesed käituvad internetis lohakalt

maintext:
Peale selle osutub vanem põlvkond kergeks sihiks küberkurjategijatele – nõnda puutus 59 protsenti vastajatest selles vanusekategoorias viimase aasta jooksul kokku erinevat laadi küberohtudega.
Vanem põlvkond kasutab tänapäeval internetti aktiivselt. Näiteks 92 protsenti kasutajatest vanuses üle 55 aasta suhtleb sugulaste ja tuttavatega e-posti teel ning 82 protsenti surfab regulaarselt sotsiaalvõrgustikes. 85 protsenti eakatest vastajatest vastas, et teostavad rahalisi tehinguid veebis ja soetavad kaupu läbi veebipoodide. Märkimisväärne on, et eakad ei jää praktiliselt ühegi sellise näitaja järgi noortele alla.
Aga kui kõne alla tuleb teadlik ja valvas käitumine veebis, siis eakad kasutajad demonstreerivad noortega võrreldes suuremat lohakust. Nõnda aktiveerivad eakad turvalisi funktsioone, mis on algselt nende seadmetesse sisse ehitatud, harva (seda teeb vaid iga viies kasutaja) ning harvemini kasutavad VPNi avalike Wi-Fi võrkudega ühinemisel (seda kaitsemeedet kasutab vaid 6 protsenti vastajatest).
Võrdlemiseks: analoogsed näitajad kõikide vanusekategooriate seas moodustavad vastavalt 32 protsenti ja 13 protsenti. Aga oluliselt suuremat muret tekitab ekspertidele muu fakt: viiendik vanema põlvkonna esindajatest jagab rahulikult oma finantsiseloomuga isikuandmeid avalikel veebiressurssidel. Samas näiteks esmapilgul kõige muretumal auditooriumil vanuses 16–24 aastat on see näitaja vaid 3 protsenti.
Täiel määral infoturvalisuse riskide mittemõistmine vanema põlvkonna poolt viib sellele, et eakad inimesed osutuvad küberohtude ohvriteks. Kasutajad märkisid küsitluse käigus, et nende eakad sugulased puutusid kokku kahjutoova tarkvaraga (33 protsenti), kannatasid online-pettuse tagajärjel (17 protsenti), nägid soovimata sisu (10 protsenti), suhtlesid ohtlike võõrastega (7 protsenti) ja isegi kaotasid raha (6 protsenti).
«Suurepärane on, et vanema põlvkonna inimesed kasutavad internetti aktiivselt: sooritavad oste, juhivad enda kontosid, suhtlevad lähedastega. Aga me näeme, et nad ei osuta piisavalt tähelepanu enda andmete kaitsmisele küberohtude eest. Seda enam – suurem osa kasutajatest vanuses üle 55 aasta ei mõtlegi sellest, et võivad saada kurjategijate ohvriks. Sestap kutsume üles eakaid kasutajaid ja nende nooremaid sugulasi võtma meetmed enda turvalisuse suurendamiseks ning peale kindla kaitsetarkvara installimise korrigeerida ka oma online-käitumist, nimelt näidata suuremat valvsust ja ettevaatlikkust ning mitte eirata kaitselahendusi,» andis nõu Kaspersky Lab’i kodukasutajate äri juht Andrey Moholya.
Uuringus osales 12 546 inimest 21 riigist.


description: Facebooki grupp «Märgatud Tallinnas» postitas oma seinale foto, mis näitas, kuidas kollased ehk soodushinnad ja roosad ehk rallihinnad on täpselt samad. Osad kommenteerijad arvasid, et nii inimesi petetaksegi, teised aga arvasid, et hind ei peagi Osturalli ajaks muutuma.

title: Kaubamaja värvilised hinnasildid tekitavad segadust

maintext:
Kaubamaja toidukaubanduse juhi Kadri Aguraiuja sõnul on Osturalli kampaaniapakkumised tähistatud roosa kampaaniasildiga ning kampaaniavälisel ajal on allahindlust tähistavaks värviks kollane. «Erinevat värvi sildid on loodud mõeldes kliendile, et ta pakkumised kiiresti ja lihtsalt üles leiaks,» lisas ta.
Eesti vabariigis on seadus, mis keelab alkoholil tavahinda näidata ja selle tõttu võibki jääda mulje, et müüakse tavahinnaga toodet hea pakkumise pähe. Tegelikkuses kõik tooted, mis kannavad kampaaniamärgistust on toidukaubanduse juhu sõnul kindlasti tavapärasest soodsama hinnaga.
«Oleme igati nõus, et kõnealuseid olukordi peaks müügisaalis vältima, et mitte segadust külvata. Vabandame kõigi klientide ees, keda on antud olukord häirinud. Oleme igati nõus, et kõnealuseid olukordi, kus kampaaniapakkumiste sildid kattuvad, peaks müügisaalis vältima,» ütles Aguraiuja.


description: Toidupoe veebipõhisest teenusest huvituvad lisaks tavaklientidele ka ettevõtted, kel on samuti mugav tellida toidukaupu ja kontoritarbeid veebist.

title: Veebi-toidupoed võtavad luubi alla ärikliendid

maintext:
Hiljuti lõi Selver e-poe teenuse võimalused ka äriklientidele. Selveri turundusjuhi Triin Kaare sõnul toimib suures plaanis ärikliendi ostuprotsess sarnaselt erakliendiga. «Olulisemad erinevused tulenevad ärikliendi teenindamiseks vajalikest seaduslikest nõuetest - enamasti puudutavad need arvete ja käibemaksu erinevaid loogikaid ning arvete automaatset maksuametile deklareerimist, kui ühes kalendrikuus peaks ärikliendi Selverist ostude kogusumma ületama 1000 eurot,» kirjeldas ta.
Paljusid tehnilisi rakendusi ei pruugi klient isegi märgata, kuid selle saavutamiseks on tehtud märkimisväärne hulk arendusi.
Lisaks on mugavaks tehtud ettevõtte rekvisiitide sisestamine ning erinevalt erakliendist saavad ärikliendid koos tellimusega lisaks elektroonilisele arvele ka väljaprintimiseks mõeldud .pdf formaadis arve. Maksmisvõimalused on aga identsed tavakliendiga.
«Ärikliendiks on oodatud kõik need kliendid kes varasemalt pidid (enamasti) kontori tarbeks söögi/joogikraami/kontoritarbeid varuma minema kas lähimasse kauplusesse või hulgilattu. Nüüd toob kuller kauba otse kontorisse, säästes hulgaliselt eelnevalt selle tegevusega hõivatud inimeste aega ja ka jõudu, kuna sekretärineiud ei pea ise raskeid kandameid tassima,» lisas Kaare.
Ka Coopi kommunikatsioonijuht Martin Miido tunnistas, et ärikliendi lahenduse loomine on nende veebipoe eCoopi tegevusplaanides, kuid vähese nõudluse tõttu ei ole see hetkel esimene priorieet.
«Oleme eCoopi arendustegevuses keskendunud esialgu teistele põnevatele täiendustele, nagu ostunimekirjad, nende jagamise võimalused, tervislikud soovituslikud ostukorvid jm,» lisas ta.


description: Alumiiniumfooliumi saab kasutada lisaks toidusäilitamisele ja pakendamisele ka mujal majapidamises.

title: Kuus nutikat lahendust alumiiniumfooliumi kasutada

maintext:
Nbcnews.com on kokku kogunud kuus alumiiniumfooliumi kasutamise võimalust.
1. Pruuni suhkru pehmendaja
Mässi pruun suhkur alumiiniumfooliumisse ja keeda viis minutit. See pehmendab suhkrut.
2. Hõõru sellega potte
Kui potipesuharjad on juhuslikult kodust otsa saanud, siis aitab tükk alumiiniumfooliumi poti puhtaks hõõruda.
3. Meisterda lehter
Alumiiniumfooliumist meisterdatud lehter ei tööta mitte ainult kuivainete puhul, vaid aitab ka vedelikega.
4. Terita nürisid kääre
Murra mitu korda alumiiniumfoolium kokku ja lõika seitse-kaheksa korda sellest läbi. See toimib!
5. Kasuta ahjus vormi alusena
Pane alumiiniumfoolium ahju alumisele korrusele, et ülemisel küpsev toit ahjuvormist üle keedes kukuks fooliumi peale. ÄRA PANE alumiiniumfooliumi ahju põhja, sest see võib minna põlema.
6. Hoiab koduloomad elutoamööblist eemal
Pane alumiiniumfooliumi leht diivani peale, kui sa ei soovi, et koduloom diivanil oleks. Koduloomadele ei meeldi peegeldav pind ega ka hääl, mida alumiiniumfoolium teeb.


description: Pühapäeva õhtul jäi tehnilise rikke tõttu väljumata Tartu-Tallinn rong, mis pidi teele asuma kell 18.56.

title: Elroni rong Tartust Tallinnasse jäi rikke tõttu väljumata

maintext:
«Rong oli rahvast täis, kuid siis kustusid tuled, süttisid uuest ja kustusid taas, ning varsti teatati, et tehnilise rikke tõttu rong ei välju,» andis teada Postimehe lugeja. Sellest, et rong ei välju, anti tema sõnul teada kell 19.23.
Reisijatele öeldi, et tellitud on asendusbuss, kuid millal see saabub, pole teada. Veidi hiljem teatati, et asendusbussi ei tulegi. Bussijaamast saab Tallinnasse sõita kell 21.00 väljuva bussiga, mis jõuab Tallinnasse kell 23.30 ja millel on hetkel veel seitse vaba kohta.
Järgmine rong Tartust Tallinna peaks väljuma kell 20.39. Reisijatele öeldi äsja, et väljub topeltpikk rong, mis loodetavasti mahutab kõik soovijad. Sõiduplaani järgi jõuab rong Tallinnasse kell 23.11.
«Üks reisija soovis minna Tallinnasse lennuki peale ja lahkus kiiruga rongist juba veidi aega pärast rongi plaanipärast väljumisaega. Ka paljud ülejäänud reisijad olid toimunust veidi häiritud ja ütlesid, et peavad igal juhul täna õhtul Tallinnasse jõudma, kuid Elron tegutses kiiresti ja uus rong sõitis ette juba enne seda, kui teatati asendusbussi ärajäämisest,» rääkis lugeja.


description: Ehkki kaupluseketid on asunud iseteeninduskassade osakaalu kasvatama ning ka ostude veebist sooritamine muutub üha populaarsemaks, siis kassiiride kadu kauplused ei ennusta.

title: Kauplused: iseteeninduskassad kassiire asendama ei hakka

maintext:
Tipptunnil suurde toidupoodi minnes tuleb võtta kalkuleeritud risk: kas kiiremini õnnestub ostude eest maksta tavakassa looklevasse sappa suundudes või iseteeninduskassa järjekorras oodates, kus tempot võib alla viia mõne kliendi oskamatus süsteemi kasutada, kirjutas ERR. Nii mõneski poes käib iseteenindus aga kaasaskantava puldi abil, millega jooksvalt oma kaubad «läbi piiksutada».
Kuigi ka kaupade kodulehelt kojutellimine on üha enam levinud, ei kao kassajärjekorrad sugugi.
Olukorras, kus kauplustel on madala palgataseme ja vähese tööpuuduse tõttu üha keerulisem kassiire tööle palgata, laiendatakse iseteeninduskassade osakaalu. Alul eksperimendina ette võetud katse, kuidas klientuur uuenduse vastu võtab, on kujunemas normiks. Ehkki enamik jaekette ei taha avaldada, kui palju oste sooritatakse just iseteeninduskassas, kinnitavad siiski kõik, et see tendents on tõusuteel. Need, kes andmeid avaldavad, viitavad veerandile kõigist ostudest.
Loe täispikka lugu ERRist.


description: Hashtag’ide ajastul on üsna kerge kindlaks teha, millistest toitudest ja spordialadest inimesed sotsiaalmeedias kõige enam pilte ja postitusi jagavad.

title: Nimistu: nende toitude ja hobide pilte leidub sotsiaalmeedias kõige enam

maintext:
Utah’ ülikooli teadlased tegid ülevaate rohkem kui 80 miljonist sotsiaalmeedia postitusest 2014. aasta keskelt kuni 2015. aasta keskpaigani, vahendab Daily Mail. Sama tehti ka sotsiaalmeedias enim mainitud spordialade ja harrastuste puhul.
Kuna enimpildistatud toitude esikümnesse mahtus vaid üks tervislik toode – kana -, mida ei serveerita samuti alati tervislikuna, näitab see teadlaste sõnul suuresti inimeste halbu toitumisharjumusi.
Lisaks leiti, et vähe tervislikku toitu ning rohkelt kiirtoitu mainivad oma postitustes vaesemate riikide ning tiheda asustusega paikade elanikud. Nende piirkondade elanikke, kes mainisid sageli jalutamist, jooksmist ja tantsimist, iseloomustas madalam suremus ning väiksem ülekaalulisuse risk.
Enim mainitud toitude ja jookide esikümme:
Kohv
Õlu
Pitsa
Starbucks’i tooted
IPA
Vein
Kana
Grill-liha
Jäätis
Taco’d
Enim mainitud spordialade ja hobide esikümme:


description: Kui lõunanaabrid on otsustanud piirata järgmisest aastast eraisikute vahelisi suuri sularaha tehinguid, siis Eesti ei pea seda põhjendatuks.

title: Karme sularahapiiranguid Eestisse ei tule

maintext:
Alates järgmisest aastast onLätis eraisikute vahel sularahas lubatud vaid tehingud, mille summa ei ületa 20kordset Läti miinimumpalka ehk 7600 eurot.
«Meie ei ole sularahatehinguid siiani keelustada planeerinud, direktiivid seda ka otseselt ei nõua, pigem on tegemist siis liikmesriikide enda otsusega, et sel viisil on sularahaga seotud riske kõige parem maandada,» ütles rahandusministeeriumi ettevõtluse ja arvestuspoliitika osakonna nõunik Sören Meius.
Tema sõnul on Läti otsuse puhul tegemist rahapesu ja terrorismi rahastamise ennetamise meetmega. Ta selgitas, et järgmise aasta juuni lõpus on nn IV rahapesu tõkestamise direktiivi ülevõtmise tähtaeg. «Selles tuuakse hoolsuskohustuse kohaldamise piirmäär veelgi madalamale, 10 000 euro peale,» rääkis ametnik. ta lisas, et direktiiv jätab liikmesriikidele õiguse kehtestada siseriiklikult veelgi rangemaid meetmeid.
«Tundub, et lätlased on direktiivi ülevõtmisega seda teed läinud,» arvas Meius. Tema sõnul on sularahatehingute osakaal siiani olnud Eesti õiguskaitseasutuste hinnangul väga madal. «Suured sularahasummad pigem nagunii ebatavalised ning kahtlusi tekitavad, mistõttu pole sellise keelu kehtestamise ettepanekuga rahandusministeeriumi poole pöördutud,» lisas Meius.
Eestis hetkel kehtiv rahapesu ja terrorismi rahastamise tõkestamise seadus sätestab kohustuse suurtest sularahatehingutest teatada hiljemalt kahe päeva jooksul kui tegu on üle 32 000 euro suuruse sularaha tehinguga. Seda sõltumata sellest, kas tehing tehakse ühe maksena või mitme omavahel seotud maksena. Krediidiasutus peab teatama rahapesu andmebüroole viivitamata igast valuutavahetuse tehingust sularahas summas üle 32 000 euro, kui krediidiasutusel ei ole tehingus osaleva isikuga ärisuhet.
Lisaks on alates 15 000eurose sularahatehingutega kauplejatel ning mittetulundusühingutel ja sihtasutustel kohustus kohaldada rahapesu ja terrorismi rahastamise tõkestamise seaduses ette nähtud hoolsusmeetmeid (peamiselt kliendi isikusamasuse, tegeliku kasusaaja ja ärisuhte kohta lisaandmete kogumine).


description: Passipilti tehes üldjuhul naeratamist väga ei tolereerita, kuid see on oluline selleks, et tagada võimalikult täpne näotuvastus.

title: Põhjus, miks ei tohi passipildil naeratada

maintext:
Passil on küljes pisike kiip, mis sisaldab endas biomeetrilist informatsiooni dokumendi omaniku kohta, sealhulgas passifoto osas, vahendab Independent. Passi vormistades pildi kujutis skaneeritakse ning talletatakse selle põhilised andmed, näiteks silmadevaheline kaugus ning ninaotsa ja lõua vaheline kaugus.
Naeratamine, muu näomiimika või päikeseprillide kandmine muudaks selle matemaatilise info ebatäpseks ning vähendaks tuvastusmehhanismide algoritmide efektiivsust. Seega kui modernsetes lennujaamades soovitakse su nägu pildiga kokku viia, ei pruugi see õnnestuda, sest biomeetrilisele kiibile kantud parameetrid ei ühti reaalsusega.
See võib juhtuda näiteks Londonis Gatwicki või Heathrow’ lennujaamades, kus on kasutusele võetud e-väravate süsteem, kus palutakse sul passikontroll teha spetsiaalse näotuvastusmasina ees.
Masin tuvastab matemaatilisi andmeid kasutades kohe, kas passipilt kattub dokumenti esitava inimesega. Nii kaua kuni masin ei suuda naeratuse tõttu muutuvat näomiimikat tuvastada, tuleb leppida tõsisemate passipiltidega.


description: Eesti spaad on lähenevaks koolivaheajaks täis broneeritud ja see on kergitanud ka tubade hindu. Nõudlust suurendab seegi, et lõuna- ja põhjanaabrite laste sügisvaheaeg langeb meiega samale ajale.

title: Spaad on koolivaheajaks täis broneeritud

maintext:
Aastavahetuse ja suvehooaja kõrval õitseb äri Eesti spaades laste koolivaheaegadel. Kuna broneeringuid hakati vaheajaks tegema juba ammu, on viimastel reageerijatel juba võrdlemisi raske vabu kohti leida, vahendas ERRi veebiportaal «Aktuaalset kaamerat».
«Selle sügiskoolivaheaja esimesed broneeringud hakkasid tulema juba kooli alguses, septembris. Aga hea on tõdeda, et juba mitu nädalat on suures osas koolivaheaeg välja müüdud. Ka siin kehtib reegel, kes ees, see mees,» ütles Georg Ots Spaa hotelli juhataja Piret Trei.
Kuigi ligi kolmveerand Georg Ots Spaa külastajatest on siseturistid, on koolivaheajaks oodata hulgaliselt külalisi ka Lätist.
Loe täispikka lugu ERRist.


description: Igal sügisel kipuvad kõik nii maal kui linnas hoolsasti lehti riisuma, kuid tegelikult tuleks looduse heaolu nimel see tegemata jätta.

title: Loe, miks ei tohiks puulehti riisuda ja ära vedada

maintext:
Looduses toimub toitainete ringlus ja lehti ära vedades vaesestatakse iga kord pinnast, kuna toitained, mis jõuaksid lehtede lagunemisega uuesti taimedeni, viiakse mujale, kirjutab ERR uudisteportaal.
«Lehed soovitatakse hoopis riisumata jätta, lasta neil talve jooksul laguneda, nii et toitained leostuvad pinnasesse,» sõnas Tallinna tehnikaülikooli Tartu kolledži keskkonnakaitse õppetooli juhataja Mari Ivask.
Arborist Liina Jürisoo lisas, et tavalises looduses lähevad toitained, mille puud on maapinnast omastanud, sealsamas uuesti ringlusse, neid ei viida minema.
Maaülikooli doktorantuuris puittaimede patogeene uuriv Jürisoo kirjeldas, kuidas Räpina aianduskoolis lehtedega toimitakse – lehed purustatakse niidukiga ära ja need jäävad murule väetiseks. Lehtede maha jätmine aitaks bakteritel ja teistel lagundajatel, kes toetavad taimede toitumist, ellu jääda.
Lisaks suureneb lehtede äraveoga prügi hulk, kuna pahatihti kasutatakse lehtede ajutiseks ladustamiseks kilest prügikotte. Nende asemel tuleks eelistada biolagunevaid kotte.
Loe lähemalt ERR-ist.


description: «Uued suitsupakkide pildid on hirmsasti häirivad. Seisan toidupoes järjekorras ja neid on võimatu mitte märgata, sest need on täpselt silma all. Lisaks küsib mu laps, et miks ühel pildil on onul kaelas auk ja teisel pildil mustaks tõmbunud varbad. Miks pean neid nägema, kui ma ei ole suitsetaja? Minu jaoks on need lihtsalt häirivad, lisaks ajavad viimsegi söögiisu ära,» kirjutas lugeja.

title: Lugeja küsib: miks pean rõvedaid suitsupakkide pilte vaatama?

maintext:
Vastab sotsiaalministeeriumi meediasuhete nõunik Karel Hanni:
Suitsupakkide näitamine müügikohtades pole hetkel reguleeritud. Pakkidele on lisatud koledad pildid põhjusega ehk näidata reaalseid tagajärgi, mis sellega võivad tekkida ning seetõttu innustada suitsetajaid sellest loobuma ja noori sellega mitte alustama.
Lugeja küsimus näitab, et pildid mõjuvad ja seejuures saabki lapsevanem oma lapsele selgitada, et suitsetamine on kahjulik ning sellest võivad tekkida haigused, millele on pakil piltidega viidatud.
Samas on tihti müügikohtades näha tubakatoodete varjatud reklaami (pildid kappidel, milles tubakatooteid hoitakse jms) ning seetõttu on sotsiaalministeeriumis valmimas eelnõu, millega soovitakse kõik tubakatooted paigutada inimeste silme alt täielikult ära.


description: Iseteeninduskassat kasutades toimetab poekülastaja enamasti iseseisvalt ning poed peavad looma süsteemi, et selvekassat kasutades ei varastataks. Kuigi tegu on samavõrd tõsise vargusega, tuleb kassade kuritarvitamist ette siiski harva.

title: Ostukontroll võtab selvekassat kasutava petturi vahele

maintext:
COOP kommunikatsioonijuhi Martin Miido kinnitusel määrab sealne Nutikassa süsteem turvaliste ostude tagamiseks automaatselt ostukontrolle.
«See tähendab, et juhuslikkuse meetodil palub süsteem teenindajal koos kliendiga ost üle kontrollida, et midagi ei oleks arvel puudu või topelt. Meil on lisaks pistelisele ostukontrollile kasutusel ka turvameetmed, mida ei ole võimalik avaldada. Kõik need aitavad Nutikassat kasutada turvaliselt ning on ära hoidnud kõikvõimalikud pettused,» kirjeldas ta.
Miido lisas, et ette on tulnud just eksimusi kauba skannimisega, kuid need olukorrad on lahenenud klienditeenindaja abiga. Sarnane puldiga iseteenindussüsteem kehtib Selveris, kus tehakse klientidele vajadusel samuti ostukontrolle.
«Klientidele toimub pisteline kontroll - ostukontroll, kus kliendil palutakse tooted kontrollimiseks uuesti esitada. Süsteem valib kliendid ostukontrolli juhuslikult. Kontrolli tegemise kohta võib märku anda nii Selvepult, makseterminal kui ka teenindaja ning võimalik on nii osaline kui täielik ostukontroll,» selgitas Selveri kommunikatsioonispetsialist Karl-Villiam Vaserik.
Pettuste arvu taandab minimaalseks ka see, et iseteeninduses peab kasutama Partnerkaarti ning iga kaart on seotud kliendi andmetega. «Kindlasti on juhtumeid, kus klient on pahatahtlikult sisestanud tooted valesti, aga õnneks ei ole see sage probleem,» kinnitas Vaserik.
Rimis ja Maximas esineb probleeme selvekassade käitlemisel pigem siis, kui inimene pole veel selle kasutamisega harjunud, pahatahtlikke kliente on poodides olnud vaid väheseid.
«Peaaegu kahe aasta jooksul oleme tuvastanud üksikuid tahtlikke kuritarvitusi. Klientidelt on tulnud soovitusi kaalutoodete tuvastamise ja küsimusi allahindluste registreerimise kohta ning ettepanekuid selles osas, milline on kassa «juhendaja» hääletugevus või millist kirjatüüpi võiks ekraanil kasutada,» rääkis Maxima kommunikatsioonijuht Katja Ljubobratets. Nende soovitustega püüab pood ka arvestada ning neid arvesse võtta.
Rimi pressiesindaja Katrin Bats lisas, et kliendi jaoks võiks selvekassat kasutades kuldreegel olla see, et tuleb järgida kassa ekraanil kirjutatut. «Iseteeninduskassade puhul on pahatahtlik tegevus samamoodi võimalik nagu kõikide teiste teenuste puhul. Selle vältimiseks oleme endile loonud jälgimissüsteemi, ent see ei pruugi ilmselt kõiki pahategusid tuvastada,» rääkis ta.
Samas arvab Bats, et pea aastase kogemuse põhjal on võimalik öelda, et pole põhjust Rimi iseteeninduskassade kasutajate aususes kahelda. Ette on tulnud vaid üksikuid eksimusi või sihilikku pahatahtlikkust ning kogenematusest tekkinud probleemid püütakse lahendada alati suurema kärata.


description: Möödunud teisipäeval võidusummaga lotopileti kaotanud kuressaarlane sai tagasi nii pileti kui sellega kaasnenud väikese rahasumma.

title: Lotopileti kaotanud mees sai võidusumma kätte

maintext:
Lugeja küsib: miks loto ostmise järjekorrad nii lühikeseks on jäänud?
«Kas ja kui palju on Eesti Loto kliente kaotanud seoses sellega, et müügipunktides tuleb nüüd dokumenti näidata? Mulle tundub, et igast lotosabad on täiesti ära kadunud ja jackpot jõuab korraliku numbrini alles mitme kuu möödudes (varem mõne nädalaga),» kirjutas lugeja.
Piltuudis: kes kaotas lotopileti?
Facebooki grupis Märgatud Saaremaal jagati eile pärastlõunal fotot Kuressaare Rae Konsumi lotokioski aknale pandud teatest.
Bingo loto suurvõit läheb maja remontimiseks
28. september loositi “Suure lotokolmapäeva” telesaates välja Bingo Loto jackpot summas 435 967 eurot.
Miljonivõitja vormistas võidu
Eilsel Viking Lotto loosimisel sai peavõidu - miljon eurot - kaubanduses töötav pensionär, kes käis täna suurvõitu vormistamas. Tallinlanna on suur spordifänn ning võidetud rahaga plaanib ta kindlasti toetada ka noortesporti.
Lotomiljonärid, kes loopisid raha kiirelt tuulde
Eile õhtul selgus, et Eesti sai esimese euroaja lotomiljonäri. Suurte võidusummade puhul hakatakse alati kiirelt spekuleerima, mida sellise summaga teha saaks. Kahjuks on olnud küllalt näiteid sellest, kuidas lotomiljonär on suure summa kiirelt ära kulutanud.
Üle kümne lotomängija on saanud tõelise suurvõidu
Eesti Loto andmetel on käesoleval aastal üle 100 000 euro suuruse lotovõidu saanud kokku 13 inimest, suurim võidetud summa oli üle poole miljoni euro.


description: Ka edukad ja tuntud inimesed annavad vahel kiusatusele järele ning patustavad  rämpstoiduga. Lisaks võib neil leiduda kummalisi toitumisharjumusi.

title: Suits ja sõõrik hommikuks: loe edukate inimeste kummalistest toitumisharjumustest

maintext:
FoodBeast pani kokku mõnede tuntud inimeste veidrad toitumusharjumused ja eelistused.
Winston Churchill oli suur hommikusöögi austaja ning päeva alguseks tarbis ta kaks suurt taldrikutäit toitu. Seal leidus nii mune, röstsaia moosi ja võiga, kohvi, piima ja külmi lihalõike. Teine taldrik sisaldas vaid greipi, mille ta loputas alla apelsinimahlaga.
Barack Obama nimetas kooliealisena oma lemmiktoiduks brokoli, kuid täna naudib ta hommikuti ka maapähkli-šokolaadi valgubatooni ning oma abikaasa tehtud krevetipastat. Teismelisena töötas ta Baskin-Robbinsi jäätisekohvikus ning sellest saati ei salli jäätist silmaotsastki.
Donald Trump. Trumpi toitumine sarnaneb teismelise poisi omale – suure osa sellest moodustab kiirtoitu. Ta einestab regulaarselt pitsarestoranides ning sealjuures jätab pitsaääre söömata. Ta on oma lemmiktoitudena nimetanud ka pikkpoisi, karbonaadi ning kirsi-vaniljejäätise.
Albert Einstein. Praemuna ja seened moodustasid põhiosa tema toitumisest ning magustoiduna eelistas ta maasikaid. Korra aga jäi ta oma autojuhile vahele rohutirtsu süües ning nautis ka selleripunši joomist.
Novak Djokovic. Tenniselegend jälgib karmi dieeti, vältides gluteeni, piimatooteid, kofeiini ning rafineeritud suhkruid. Küll aga jäi ta inimestele meelde pärast Wimbledoni võitu peoga muru süües.
Hillary Clinton. Tema eelistab tulist toitu ning tarbib igapäevaselt jalapeno-pipart, kuna see ergutab immuunsüsteemi.
Patricia Highsmith. Mitmete psühholoogiliste põnevusjuttude autor alustas oma hommikuid suitsu, kohvi ja sõõrikuga. Päeva jooksul tarbis ta aga peekonit, praetud mune ning müslit.
Karl Lagerfeld. Moedisainer on tunnistanud, et ta ei tarbi üldse kuumi jooke, kuid see-eest joob päevas kuni kümme purki Coca-Colat või Pepsit. Ta alustab päeva kahe valgujoogi ning küpsetatud õuntega ja jätab lõuna vahele.
Pablo Picasso. Oma elu viimastel aastatel jälgis ta ranget dieeti ning sõi vaid juurvilju, kala, riisipudingut, viinamarju ning jõi peale vett või piima.


description: Küttehooaja algusest pole veel kuu aegagi möödas, kuid juba on Kohtla-Järve Oru linnaosa elumajad kütteprobleemidega kimpus. Praegu on Orul külmas viis 12 korteriga maja.

title: Kinnikeeratud küttekraanid: ema kolmeaastaste kaksikutega peab elama külmas majas

maintext:
Kesktänava 14. majas elav Anna rääkis Põhjarannikule, et küte lülitati neil välja möödunud teisipäeval profülaktiliste tööde tõttu − igatahes nii oli kirjas maja külge pandud teates, kirjutas Põhjarannik.
«Ootame iga päev, et küte taas sisse lülitataks. Seda lubati teha möödunud reedel, kuid kütet pole endiselt, korteris on külm, ehkki meil on soojustusega põrandad. Mul on kolmeaastased kaksikud ning ma kardan nende tervise pärast,» ütles ta. «Torustik on üles kaevatud ning pole teada, millal meile sooja antakse. Kas see on siis normaalne, et ennetustöid tehakse küttehooajal, aga mitte suvel?»
Kohtla-Järve väikelinnaosade − Oru, Sompa ja Kukruse soojusvarustusega tegeleva munitsipaalettevõtte OSK Grupp juht Leonid Hokkonen kinnitas, et suvel tehti torustikus ära kõik küttehooajaks valmistumiseks vajalikud tööd. Ning hooaeg algaski normaalselt − kõik majad said sooja −, siis aga avastati torustikus arvukalt lekkeid.


description: Tänapäevaste programmidega on üsna lihtne salasõna ära arvata, sest tihtilugu ei pea pahatahtlik inimene selleks ise muud tegema kui avama vastava tarkvara ning vajutama nuppu, mis töötleks läbi võimalikud tüüpiliste paroolide variandid.

title: Lihtne nipp, kuidas koostada piisavalt turvaline, aga meeldejääv salasõna

maintext:
Salasõnasid nuhkivad programmid on piisavalt targad, et ära arvata lihtsamad paroolid, sellepärast ongi oluline oma tunnussõna teha võimalikult keeruliseks. Tihti on aga probleem, et keerulised salasõnad ei taha meeles püsida. Business Insider annab head nõu, kuidas keerulist salasõna teha ja seda meeles pidada.
Kõige parem on välja mõelda mingi lause. Näiteks «Ma ostsin oma praeguse telefoni 250 euroga» ja siis võtta selle lause esimesed tähed ning võimalusel muuta mõni sõna sümboliks, nii saamegi parooliks «Moopt250€», mida on lihtne ka meeles pidada. Lausest tekitatud salasõna on piisavalt keerukas ja sisaldab nii suuri kui väikseid tähti ning lisaks ka numbreid ja sümboleid.
Halb parool on näiteks see, kui võtad tavalise igapäeval kasutusel oleva sõna ja lisad sellele otsa mõne numbri. Sellised salasõnad on programmide poolt väga lihtsasti ära arvatavad. Mida pikem tunnussõna on, seda raskem on seda ka tarkvaral ära arvata.


description: Toitumisteadlane on reastanud viis kõige tervislikumat toodet, mis võib populaarse kiirtoidurestorani McDonald’si menüüst leida.

title: Viis kõige tervislikumat toodet McDonald’si menüüs

maintext:
Maitseproov: milline Caesari salat on suupäraseim?
Caesari salat on peaaegu iga restorani ja pubi menüüs ning uudis pole seegi, et sama salatit saab osta nii kiirtoidukohast kui ka tanklast. Loomulikult saab salatit ka igast suuremast poest, kas lahtisena või pakendatult.


description: Tallinn FoodFestil jäeti ukse taha üks korraldajate poolt kutsutud külaline, kuna tal oli kaasas väikelaps. Korraldaja kinnitusel pole üritusel enam aastaid vanusepiirangut ja probleemi poleks tekkinud, kui lapsele oleks ostetud eraldi pilet.

title: Toidumessil jäeti sülelapsega ema ukse taha

maintext:
FoodFestilt isikliku kutse saanud noor ema võttis üritusele kaasa oma pooleteise aastase lapse, kuid hoolimata isiklikust kutsest sisse neid ei lastud. Ukse taha jätmist põhjendati sellega, et täna on üritusele oodatud spetsilistid ning lapsega pääseb üritusele homsel perepäeval.
Postimehe andmetel oli analoogne olukord ka mullu ja toona juhti sellele ka korraldajate tähelepanu. Siis pidid ukse taha jääma pealinnast kaugemalt selle üritusele tulnud emad koos lastega.
FoodFesti peakorraldaja Tiit Sarve kinnitusel kehtisid vanusepiirangud messil viimati umbes kuus aastat tagasi ning enam neid ei ole. Kuigi kodulehel on tänase messipäeva kohta kirjas vanusepiirang 18+ eluaastat, siis see kehtivat eeldusel, et valdavalt ärikülastajad ei võtagi lapsi kaasa.
Teine messikülastaja kinnitas Postimehele, et täna oli messil tõepoolest mõningaid lapsi, kes võisid tema arvates pigem erandkorras sisse saada.
Tänane messipäev on tõepoolest mõeldud ärikülastajatele, keda Sarve sõnul sel puhul soositakse, kuid samas on kõigil võimalik soovi korral pileteid osta, mistõttu ei jäeta kedagi ukse taha. Homme on aga mess suunatud pigem tavakülastajatele ning piletidki soodsamad.
«Ainuke, mis võib olla - kutsed ei kehti lastele, kuid lapsele võib pileti osta. Tegelikult inimesed ei vii end kurssi ja siis ei tunnista oma eksimust,» oletas Sarv tekkinud ebameeldivuse põhjust.